Nguanhwɛfo Baason, Abirɛmpɔn Baawɔtwe—Dɛn na Ɛkyerɛ Nnɛ? | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Tswana Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nNguanhwɛfo Baason, Abirɛmpɔn Baawɔtwe—Dɛn na Ɛkyerɛ Nnɛ\n“Yɛbɛma nguanhwɛfo baason, adesamma mu abirɛmpɔn baawɔtwe, ne no adi asi.”—MIKA 5:5.\nDɛn na Hesekia, Yesaia, Mika, ne Yerusalem mpanyimfo yɛe a ɛkyerɛ sɛ wɔyɛ nguanhwɛfo pa?\nHenanom na ɛnnɛ wogyina hɔ ma nguanhwɛfo baason ne abirɛmpɔn baawɔtwe no? Dɛn na wɔyɛ boa Onyankopɔn nkurɔfo?\nDɛn na ehia paa sɛ woyɛ de siesie wo ho na sɛ daakye atamfo tow hyɛ Onyankopɔn nkurɔfo so a, woatumi atintim?\n1. Adɛn nti na yebetumi aka sɛ nea na Siria hene ne Israel hene reyɛ no renkosi aga?\nAKA bɛyɛ mfe 750 ma Kristo aba no, Israel hene ne Siria hene kaa wɔn ntama bɔɔ ano de ntɔkwaw kɔforoo Yuda ahemman no. Ná wɔpɛ sɛ wɔtow hyɛ Yerusalem so tu Ɔhene Ahas ade so na wɔde onipa foforo tena ahengua no so. Ebia na wɔpɛ sɛ wɔde obi a omfi Ɔhene Dawid abusua mu tena agua no so. (Yes. 7:5, 6) Nanso anka ɛsɛ sɛ Israel hene hu sɛ ne nsa besi fam. Adɛn ntia? Ná Yehowa aka sɛ Dawid asefo nkutoo na wɔbɛtena n’ahengua so. Nea Onyankopɔn aka nso deɛ, ɔkwan biara so ɛbɛbam.—Yos. 23:14; 2 Sam. 7:16.\n2-4. (a) Aka bɛyɛ mfe 750 ma Yesu aba no, ɔkwan bɛn so na Yesaia 7:14, 16 baa mu? (b) Nkɔmhyɛ no baa mu sɛn wɔ Yesu bere so?\n2 Ahyɛase no, wohwɛ sɛnea na nneɛma rekeka kɔ a, wobɛka sɛ Siria ne Israel bedi nkonim ke. Ntɔkwaw bi koraa a wɔde bɔɔ ani deɛ, Ɔhene Ahas asraafo 120,000 na wɔtotɔe! Ahas ba Maaseia mpo faa mu wui. (2 Be. 28:6, 7) Nea ɛrekɔ so nyinaa na Yehowa ani tua. Ná Yehowa werɛ mfii ɛbɔ a wahyɛ Dawid no, enti ɔde n’asɛm hyɛɛ odiyifo Yesaia ano ma ɔkɔhyɛɛ ɔman no nkuran.\n3 Yesaia kae sɛ: “Hwɛ, ababaa no benyinsɛn awo ɔbabarima na wato no din Imanuel. Ansa na abofra no behu sɛnea wɔpo bɔne paw papa no, na wɔagyaw ahene baanu a musuro wɔn yi asase ato hɔ ma ada mpan.” (Yes. 7:14, 16) Nkɔmhyɛ yi fã a edi kan fa Mesia no awo ho. (Mat. 1:23) Nanso “ahene baanu” no, Siria hene ne Israel hene, antow anhyɛ Yuda so wɔ Yesu bere so. Enti ɛbɛyɛ sɛ nkɔmhyɛ a ɛfa Imanuel ho no nyaa mmamu a edi kan wɔ Yesaia bere so.\n4 Bere a Yesaia kaa saa asɛm no, ankyɛ na ne yere nyinsɛn woo abarimaa, na wɔtoo ne din Maha-salal-has-bas. Ɛbɛyɛ sɛ abofra yi ne “Imanuel” a Yesaia kaa ne ho asɛm no. * Ɛnde, adɛn nti na wɔamfa saa din no amfrɛ no? Nea ɛte ne sɛ Bible mmere mu no, wɔwo abofra bi a, ɛtɔ da a wɔma no din de kae biribi titiriw bi. Nanso ebia n’awofo ne n’abusuafo bɛma no din foforo. Enti ɛbɛyɛ sɛ Yesaia ba no ne “Imanuel,” nanso wɔamfa saa din no amfrɛ no. (2 Sam. 12:24, 25) Adanse biara nni hɔ a ɛkyerɛ sɛ obi frɛɛ Yesu Imanuel da.—Monkenkan Yesaia 7:14; 8:3, 4.\n5. Dɛn na Ɔhene Ahas yɛe a na ɛmfa kwan mu?\n5 Bere a Israel ne Siria de wɔn ani sii Yuda so no, na Asiria nso ama ne homene so pɛ sɛ ɔko fa aman a ɛwɔ mpɔtam hɔ. Asɛm a ɛwɔ Yesaia 8:3, 4 ma yehu sɛ na Asiria bɛsoa “Damasko ahode” ne “Samaria asade” akɔ. Ɛno akyi no na wɔbɛtow ahyɛ Yuda ahemman no so. Anka ɛsɛ sɛ Yuda hene Ahas de ne werɛ hyɛ asɛm a Onyankopɔn nam Yesaia so kae no mu, nanso wanyɛ saa. Mmom Ahas ne Asiriafo kɔyɛɛ apam, na ewiee ase no Asiriafo hyɛɛ Yuda so. (2 Ahe. 16:7-10) Sɛ yɛbɛka a, na Ahas ne oguanhwɛfo a odi ne man anim, nanso wantumi ammɔ wɔn ho ban. Yebetumi abisa yɛn ho sɛ, ‘Sɛ mewɔ asɛnhia bi na mepɛ sɛ misi ho gyinae a, mede me ho to Onyankopɔn so anaa nnipa so?’—Mmeb. 3:5, 6.\n6. Sɛ wode Hesekia amammuo toto Ahas de ho a, wuhu no sɛn?\n6 Aka bɛyɛ mfe 746 ma Kristo aba no na Ahas wui, na ne ba Hesekia bedii n’ade. Saa bere no, na Yuda ahemman no sikasɛm atete apansam, na na wɔde Yehowa som nso ato nkyɛn koraa. Enti seesei a aberantewa yi aforo ahengua yi, dɛn na obedi kan ayɛ? Ɔman no sikasɛm na ɔbɛma ɛho ahia no anaa? Dabi. Hesekia yɛ obi a ɔdɔ Yehowa paa, na na Yehowa nguan da ne koma so. Enti nea odii kan de sii n’ani so ne sɛ ɔbɛma nokware som afa ne ntama pa afura wɔ ɔman no mu na waboa ɔmanfo no ma wɔadan aba Yehowa nkyɛn. Bere a Hesekia huu nea Onyankopɔn pɛ sɛ ɔyɛ no, wantena ne to so koraa. Ɛnyɛ biribi a ɛte saa na yɛpɛ sɛ yesuasua anaa?—2 Be. 29:1-19.\n7. Adɛn nti na na ehia sɛ ɔhene foforo no bɔ Lewifo no kyidɔm?\n7 Sɛ nokware som bɛkɔ nkan a, na Lewifo bedi mu akoten paa. Enti Hesekia hyiaa Lewifo no, na ɔbɔɔ wɔn anohoba sɛ ɔbɛbɔ wɔn kyidɔm ma wɔayɛ adwuma no. Ɔhene no ka kyerɛɛ wɔn sɛ: “Mo na Yehowa apaw mo sɛ munnyina n’anim nsom no.” (2 Be. 29:11) Bere a Lewifo tee asɛm yi wɔ nhyiam no ase no, hwɛ sɛnea anigye bɛhyɛ wɔn koma mã ma ebia adan nisu mpo! Afei deɛ ɔhene no ama Lewifo no tumi sɛ wɔmma nokware som so wɔ ɔman no mu!\n8. Dɛn bio na Hesekia yɛe de boaa nkurɔfo no ma wɔsan baa Yehowa nkyɛn? Dɛn na efii mu bae?\n8 Hesekia frɛɛ Yuda ne Israel nyinaa hyiae ma wodii Twam afahyɛ kɛse bi. Ɛno akyi no, wɔde Paanoo a Mmɔkaw Nnim Afahyɛ no hyehyɛɛ so nnanson. Afahyɛ no yɛɛ wɔn dɛ araa ma wɔsan de nnanson kaa ho. Bible ka sɛ: “Ahurusidi kɛse baa Yerusalem; efi Dawid ba, Israel hene Solomon bere so, ebi mmaa Yerusalem saa da.” (2 Be. 30:25, 26) Yebetumi aka sɛ afahyɛ yi hyɛɛ wɔn nkuran maa obiara ho sɛpɛw no. Sɛ yɛhwɛ 2 Beresosɛm 31:1 a, yehu sɛ bere a wowiee afahyɛ no ara pɛ na “wokobubuu abosom adum twitwaa abosonnua, na wobubuu sorɔnsorɔmmea ne afɔremuka” nyinaa. Afei deɛ wuhu sɛ ɔman no aba Yehowa nkyɛn ampa. Eyi siesiee wɔn maa ɔhaw bi a na ɛrebobɔ ba.\nƆHENE NO DE NE HO TOO YEHOWA SO\n9. (a) Ɛyɛɛ dɛn na pɔw a Israel bɔe no gye gui? (b) Nkonim bɛn na Senaherib dii wɔ Yuda so mfiase no?\n9 Ampa ara Yesaia asɛm no baa mu; Asiria ko faa Israel ahemman no na wɔsoaa ɔmanfo no kɔe. Enti pɔw a Israel hene bɔe sɛ ɔde obi a ɔnyɛ Dawid aseni bɛtena Yuda ahengua so no gye gui. Ɛnde, dɛn bio na Asiriafo bɛyɛ? Wɔde wɔn ani sii Yuda so. Bible ka sɛ: “Ɔhene Hesekia afe a ɛto so dunan mu no, Asiria hene Senaherib baa Yuda nkurow a wɔabɔ ho ban no nyinaa so bɛfae.” Senaherib faa Yuda nkurow 46. Fa no sɛ na wote Yerusalem saa bere no. Wuhu sɛ Asiriafo no redwiriw nkurow gu mmiako mmiako. Afei deɛ ɛrekeka ba baabi a wote. Dɛn na wobɛyɛ?—2 Ahe. 18:13.\n10. Adɛn nti na yebetumi aka sɛ asɛm a ɛwɔ Mika 5:5, 6 hyɛɛ Hesekia nkuran?\n10 Hesekia hui sɛ nea ɛreba no ani sõso, nanso ne koma antu. Wankɔdan abosonsom man biara sɛnea ne papa Ahas ɔwaefo no yɛe no. (2 Be. 28:20, 21) Hesekia de ne werɛ nyinaa hyɛɛ Yehowa mu. Ebia na onim asɛm a odiyifo Mika ka faa Asiriafo ho yi: “Sɛ Asiria ba yɛn asase so . . . a, yɛbɛma nguanhwɛfo baason, adesamma mu abirɛmpɔn baawɔtwe, ne no adi asi. Na wɔde nkrante bɛyɛn Asiria asase.” (Mika 5:5, 6) Asɛm yi kyerɛ sɛ Yehowa bɛma asraafo bi ne Asiriafo abɛko na wayɛ wɔn defedefe. Ɛbɛyɛ sɛ eyi hyɛɛ Hesekia den paa.\n11. Bere bɛn na nkɔmhyɛ a ɛfa nguanhwɛfo baason ne abirɛmpɔn baawɔtwe ho no benya mmamu kɛse?\n11 Ná nkɔmhyɛ a ɛfa nguanhwɛfo baason ne abirɛmpɔn baawɔtwe ho no benya mmamu kɛse wɔ Yesu awo akyi koraa. Yesu ne ‘Israel sodifo a n’ase fi tete.’ (Monkenkan Mika 5:1, 2.) Nkɔmhyɛ a ɛfa nguanhwɛfo ho yi bɛbam daakye, bere a atamfo anaa “Asiria” atow ahyɛ Yehowa asomfo so no. Saa bere no Yehowa bɛma ne Ba a seesei ɔredi hene no adi asraafo bi anim asɛe atamfo no. Ɛnde, asraafo bɛn na ɔde wɔn bedi dwuma? Adesua no rekɔ so no, yebehu. Nanso momma yenni kan nhwɛ nea Hesekia yɛe bere a Asiriafo baa wɔn so ne nea yebetumi asua afi mu.\nHESEKIA YƐƐ N’ADE NYANSAM\n12. Dɛn na Hesekia ne ne mpanyimfo yɛe de bɔɔ Onyankopɔn nkurɔfo ho ban?\n12 Sɛ yehyia ɔhaw bi na ɛsõ sen yɛn a, Yehowa ayɛ krado sɛ obeso yɛn mu, nanso sɛ yebetumi ayɛ ho biribi a, Yehowa hwɛ kwan sɛ yebetu ho anammɔn. Bere a Asiriafo baa Yudafo so no, Hesekia ammobɔ ne nsa antena hɔ; ɔyɛɛ nea obetumi wɔ ho. Bible ka sɛ Hesekia ne “ne mpanyimfo ne ne mmarima ahoɔdenfo” faa adwene sɛ “wobesisiw nsuwansuwa a ɛwowɔ kurow no akyi no . . . Bio nso, onyaa akokoduru, na ɔtoo afasu a adwiriw agu no nyinaa, na osisii abantenten wɔ so; ɔsan too afasu foforo kurow no akyi, . . . afei ɔyeyɛɛ akode bebree ne akyɛm.” (2 Be. 32:3-5) Saa bere no Yehowa faa Hesekia ne ne mpanyimfo ne adiyifo anokwafo so bɔɔ ne nkurɔfo ho ban. Ná “mmarima ahoɔdenfo” yi ayɛ sɛ nguanhwɛfo a Yehowa de wɔn di ne man anim.\n13. Bere a Asiriafo reba Yudafo so no, ade a ɛho hia paa bɛn na Hesekia yɛe de siesie nkurɔfo no? Asɛm a Hesekia kae no boaa nkurɔfo no sɛn?\n13 Mfiase no, Hesekia ne ne mpanyimfo sisiw nsuwansuwa na wɔtoo afasu bɔɔ kurow no ho ban. Nanso akyiri yi ɔyɛɛ biribi a ɛsen eyi koraa. Ɔboaboaa ɔman no ano hyɛɛ wɔn den. Ɔka kyerɛɛ wɔn sɛ: “Munnsuro na mommmɔ hu, Asiria hene ne nnipadɔm a wɔka ne ho no nti, efisɛ wɔn a wɔka yɛn ho no dɔɔso sen wɔn a wɔka ne ho. Ɔno de, ɔhonam basa na ɛka ne ho, na yɛn de, Yehowa, yɛn Nyankopɔn na ɔka yɛn ho sɛ ɔbɛboa yɛn, na wako yɛn ko ama yɛn.” Hesekia kaee nkurɔfo no sɛ Yehowa bɛko ama wɔn, na eyi hyɛɛ wɔn den ma wɔde wɔn ho too Yehowa so. Yudafo no tee eyi no, wɔde “wɔn werɛ hyɛɛ Yuda hene Hesekia nsɛm no mu.” Hyɛ no nsow sɛ asɛm a Hesekia kae no na ɛkaa ɔman no koma too wɔn yam. Hesekia ne ne mpanyimfo ne mmarima ahoɔdenfo ne odiyifo Mika ne Yesaia kyerɛe sɛ wɔyɛ nguanhwɛfo ampa. Nokwasɛm ni, nea Yehowa nam odiyifo Mika so kae no, saa pɛpɛɛpɛ na mmarima yi yɛe.—2 Be. 32:7, 8; monkenkan Mika 5:5, 6.\nAsɛm a Hesekia kae no maa nkurɔfo no koma tɔɔ wɔn yam (Hwɛ nkyekyɛm 12, 13)\n14. Asɛm bɛn na Rabsake kae? Dɛn na Yudafo no yɛe wɔ ho?\n14 Asiria hene ne n’asraafo bɔɔ dɔmpem wɔ Lakis wɔ Yerusalem anafo. Otuu abɔfo abiɛsa kɔɔ Yerusalem sɛ wɔnkɔka nkyerɛ nkurɔfo no sɛ wɔn ankasa mfa wɔn ho mmrɛ no bɔkɔɔ. Abɔfo no mu otitiriw ne Rabsake, na ɔbɔɔ mmɔden sɛ ɔbɛto Yudafo no brada. Ɔne wɔn kasaa Hebri mu. Nea edi kan, otutu guu nkurɔfo no asom sɛ mma wontie wɔn hene no, mmom wɔmfa wɔn ho mma Asiriafo no. Afei ɔdɛfɛdɛfɛɛ wɔn sɛ ɔde wɔn bɛkɔ asase papa bi so ma wɔanya ahotɔ. (Monkenkan 2 Ahene 18:31, 32.) Rabsake amma anso hɔ ara. Ɔka kyerɛɛ wɔn sɛ amanaman no anyame biara nni hɔ a watumi agye ne nkurɔfo afi Asiria nsam, enti ɛnyɛ ade a Yehowa betumi agye Yudafo no afi Asiriafo nsam. Nanso Rabsake nnaadaa ne nkontomposɛm no guu wɔn aso akyi; wɔamfii no. Saa na ɛnnɛ Yehowa asomfo yɛ.—Monkenkan 2 Ahene 18:35, 36.\n15. Dɛn na na ehia sɛ Yerusalemfo yɛ? Dɛn na Yehowa yɛ de gyee kurow no?\n15 Asɛm no haw Hesekia paa, nanso wannan ankɔ ɔman biara nkyɛn ankɔpɛ mmoa. Mmom ɔtoo odiyifo Yesaia nkra sɛ ɔmmra. Yesaia ka kyerɛɛ Hesekia sɛ Senaherib ‘remma kurow no mu, na ɔrentow agyan mma hɔ.’ (2 Ahe. 19:32) Nea na ehia ara ne sɛ Yerusalemfo bɛma wɔn bo ayɛ duru na wɔatintim. Ná Yehowa aka sɛ ɔbɛko ama Yuda, na ampa-ne-ampa ara ɔko gyee wɔn! “Anadwo no ara Yehowa bɔfo fi kokunkum Asiriafo nsraban no mu nnipa mpem ɔha aduɔwɔtwe anum.” (2 Ahe. 19:35) Ɛnyɛ nsuwansuwa a Hesekia sisiw ano anaa afasu a ɔtoe na egyee Yudafo; mmom Yehowa ankasa nsa na egyee wɔn.\nDƐN NA YESUA FI MU NNƐ?\n16. Henanom na ɛnnɛ wogyina hɔ ma (a) Yerusalemfo (b) “Asiria” (d) nguanhwɛfo baason ne abirɛmpɔn baawɔtwe no?\n16 Nkɔmhyɛ a ɛfa nguanhwɛfo baason ne abirɛmpɔn baawɔtwe ho no benya ne mmamu kɛse wɔ yɛn bere yi so. Tete no, Asiriafo kɔtow hyɛɛ Yerusalemfo so. Ɛnnɛ nso yɛwɔ “Asiria” bi wɔ hɔ, na ɛrenkyɛ wɔbɛtow ahyɛ Yehowa nkurɔfo so. Atamfo yi adwene nyinaa ne sɛ wɔbɛpra Yehowa nkoa afi asase so. Bible san ka sɛ “Gog a ofi Magog” bɛtow ahyɛ Yehowa asomfo so, na saa ara na “atifi fam hene” ne “anafo fam hene” ne “asase so ahene” nyinaa bɛtow ahyɛ wɔn so. (Hes. 38:2, 10-13; Dan. 11:40, 44, 45; Adi. 17:14; 19:19) Ɛsono atamfo yi mu biara anaa? Yɛrentumi nsi no pi. Ebia atamfo koro no ara na Bible ma wɔn din ahorow saa. Ɛnde, ‘asraafo’ bɛn na Mika nkɔmhyɛ no ma yehu sɛ Yehowa de bɛba ɔtamfo tirimɔdenfo, “Asiria” so? Biribi a yɛnhwɛ kwan koraa. Bible ka sɛ asraafo no ne “nguanhwɛfo baason, adesamma mu abirɛmpɔn baawɔtwe”! (Mika 5:5) Nguanhwɛfo ne abirɛmpɔn no gyina hɔ ma asafo mu mpanyimfo. (1 Pet. 5:2) Ɛnnɛ Yehowa ama yɛanya mpanyimfo pii a wɔhwɛ ne nguan na wɔhyɛ wɔn den. Ɔyɛ saa de siesie wɔn na sɛ daakye “Asiria” tow hyɛ wɔn so a, wɔatumi agyina pintinn. * Mika kae wɔ ne nkɔmhyɛ no mu sɛ nguanhwɛfo no de “nkrante bɛyɛn Asiria asase.” (Mika 5:6) ‘Akode a wɔde kɔ sa’ no biako ne “honhom no nkrante,” kyerɛ sɛ Onyankopɔn Asɛm.—2 Kor. 10:4; Efe. 6:17.\n17. Nneɛma anan bɛn na mpanyimfo betumi asua afi nea yɛasusuw ho yi mu?\n17 Asafo mu mpanyimfo betumi asua biribi afi nea yɛasusuw ho seesei ara no mu. Ebi ni: (1) Ade a ehia paa a mubetumi ayɛ de asiesie mo ho ama “Asiria” ne sɛ mo ankasa benya gyidi kɛse wɔ Onyankopɔn mu na moaboa mo nuanom ma wɔayɛ saa ara. (2) Sɛ “Asiria” tow hyɛ Onyankopɔn nkurɔfo so a, ɛsɛ sɛ mo a moyɛ asafo mu mpanyimfo no nya ahotoso paa sɛ Yehowa bɛko agye yɛn. (3) Saa bere no Yehowa ahyehyɛde no bɛma yɛn akwankyerɛ ahorow, na ebia nnipa ani so no ɛbɛyɛ te sɛ nea ntease nnim. Nanso ɛsɛ sɛ yɛn nyinaa siesie yɛn adwene sɛ akwankyerɛ biara a yɛn nsa bɛka no yebetie. Sɛ yɛn ani gye akwankyerɛ no ho oo, sɛ yɛn ani nnye ho oo; yɛte ase oo, yɛnte ase oo, momma yennye ntom efisɛ ebegye yɛn nkwa. (4) Sɛ yɛn mu bi de ne werɛ ahyɛ wiase nhomasua anaa wiase ahonyade anaa nnipa ahyehyɛde bi mu a, ɛnnɛ ne bere a ɛsɛ sɛ yedwen ho bio na yɛyɛ nsakrae. Ɛsɛ sɛ mpanyimfo ma wɔn ani da hɔ na wɔyɛ krado sɛ wɔbɛboa obiara a ne gyidi rehinhim.\n18. Sɛ yɛma nea yɛasua yi nyinaa tena yɛn adwenem a, daakye ɛbɛboa yɛn sɛn?\n18 Bere bi reba, na sɛ edu a ɛbɛyɛ te sɛ nea Onyankopɔn asomfo nni ahobammɔ biara, sɛnea Hesekia bere so no atamfo kaa Yudafo hyɛɛ Yerusalem no. Saa bere no, ɛsɛ sɛ yɛn mu biara de ne werɛ hyɛ Hesekia asɛm no mu. Momma yɛnkae sɛ, atamfo no deɛ “ɔhonam basa” na ɛka wɔn ho, na yɛn deɛ, “Yehowa, yɛn Nyankopɔn na ɔka yɛn ho sɛ ɔbɛboa yɛn, na wako yɛn ko ama yɛn”!—2 Be. 32:8.\n^ nky. 4 Hebri asɛmfua a wɔkyerɛ ase “ababaa” wɔ Yesaia 7:14 no betumi akyerɛ ɔbea warefo anaa ɔbaabun. Enti yebetumi de Hebri asɛmfua no ara afrɛ Yesaia yere ne Yudani baabun Maria ma ayɛ yiye.\n^ nky. 16 Wohwɛ Bible mu a, wɔtaa de akontaahyɛde ason gyina hɔ ma biribi a edi mũ. Akontaahyɛde awotwe betumi akyerɛ biribi a ɛdɔɔso.\nNguanhwɛfo Baason, Abirɛmpɔn Baawɔtwe—Dɛn na Ɛkyerɛ Nnɛ?


Buronya Mu Ahosɛpɛw No—Afa He?\n“Sɛnea nkurɔfo huru ho no, ebetumi aka obiara. Afahyɛ no ho amanne pii no abɛyɛ adwuma ama yɛn, na ɛmma yennya yɛn ho twabere koraa, enti ɛmma yennya adagyew mpo mma yɛn abusuafo ne yɛn nnamfo. Ade a anka ɛsɛ sɛ yɛn ani gye no, ɛtɔ da bi a, ɔbrɛ a ɛwom nti yenhu anigye no mpo.”—BRAD HENRY, NÁ ƆYƐ OKLAHOMA [U.S.A.] AMRADO, DECEMBER 23, 2008.\nSƐ Buronya reba a, nnwom, sini ne dwumadi a wɔyɛ wɔ TV so no ma etumi ba nkurɔfo mu sɛ wɔbɛsɛpɛw wɔn ho paa. Sɛ edu Buronya bere a nkurɔfo pɛ sɛ wɔsɛpɛw wɔn ho no a, wohwɛ a dɛn na ɛsɛ sɛ ehia wɔn paa? So ɛyɛ\nYesu Kristo a wɔbɛkae no?\nNneɛma a wɔbɛkyekyɛ ama wɔn ani agye?\nBiribi a wɔbɛyɛ de aboa ahiafo?\nAbusuafo a wɔne wɔn behyia?\nNneɛma a wɔbɛyɛ ama asomdwoe aba?\nSɛnea Amrado Henry a yɛafa n’asɛm aka no kae no, nnipa a wodi Buronya no pii wɔ hɔ a, ɛyɛ den paa sɛ wɔn nsa betumi aka nneɛma a wɔde sisi wɔn ani so saa bere no. Buronya du a, nkurɔfo nnya wɔn ho adagyew koraa na ɛtaa de ɔbrɛ ne adwennwene ba, na nea enye koraa no, biribiara dan aguadi. Nnipa betumi anya ahosɛpɛw a wɔhwehwɛ no Buronya bere no anaa?\nBible hyɛ yɛn nyinaa nkuran sɛ yɛnkae Yesu Kristo, yɛnkyɛ ade, yɛmmoa ahiafo na yennya bere mma yɛn abusuafo. Afei nso ɛma yehu sɛnea yɛne nnipa bɛtena asomdwoe mu. Enti nsɛmti a edidi kan yi mu no, yɛrenka nea enti a nkurɔfo nni Buronya, * na mmom nsɛmmisa a edidi so yi na yɛbɛka ho asɛm:\nDɛn na ebinom ka sɛ ɛno nti na wodi Buronya?\nDɛn na ɛma ɛyɛ den sɛ nkurɔfo benya ahosɛpɛw a wɔhwehwɛ no Buronya bere no?\nBible mu nsɛm bɛn na aboa nnipa mpempem pii ama wɔanya biribi a ɛkyɛn Buronya?\n^ nky. 10 Sɛ wopɛ sɛ wuhu nea Bible aka a enti Kristofo binom nni Buronya a, hwɛ asɛm a wɔato din “Nsɛm a Akenkanfo Bisa—Adɛn na Ebinom Nni Buronya?”


Kolosefo 3 | Intanɛt So Bible| Wiase Foforɔ Nkyerɛaseɛ\nƆde Kɔmaa Kolosefo 3:1-25\nSuban dedaw ne suban foforo (1-17)\nMunkum mo nipadua akwaa (5)\nƆdɔ yɛ hama a edi mũ a ɛde nkabom ba (14)\nAfotu a ɛkɔ ma Kristofo mmusua (18-25)\n3 Sɛ wɔanyan mo ne Kristo+ a, ɛnde monkɔ so nhwehwɛ nneɛma a ɛwɔ soro, baabi a Kristo te wɔ Onyankopɔn nsa nifa so+ no. 2 Momfa mo adwene nsi nneɛma a ɛwɔ soro so,+ na ɛnyɛ nneɛma a ɛwɔ asaase so,+ 3 efisɛ muwui, na wɔde mo nkwa ahyɛ Kristo nsa* wɔ Onyankopɔn mu. 4 Sɛ wɔda Kristo a ɔyɛ yɛn nkwa+ no adi a, mo nso wɔbɛda mo adi aka ne ho wɔ anuonyam mu.+ 5 Enti, munkum mo nipadua akwaa+ a ɛwɔ asaase so no, sɛnea ɛbɛyɛ a aguamammɔ,* ɔbra fĩ,* nna ho akɔnnɔ a wontumi nhyɛ so,+ akɔnnɔ bɔne, ne adifudepɛ* a ɛyɛ abosonsom renni mo so. 6 Saa nneɛma no nti na Onyankopɔn abufuw reba. 7 Mo nso bere bi a atwam no, saa ara na mobɔɔ mo bra.*+ 8 Nanso afei koko bɔne oo, abufuw oo, nneɛma bɔne+ oo, ɔkasatia+ oo, montow ne nyinaa ngu; mommma kasafĩ+ mmpue mmfi mo anom. 9 Munnni atoro nnkyerɛ mo ho.+ Munyi suban* dedaw no+ ne ne nneyɛe ngu, 10 na monhyɛ suban foforo+ a wɔnam nokware nimdeɛ so reyɛ no foforo no, na ama ɛne nea ɔbɔe no suban asɛ.+ 11 Ɛba saa a, Greeceni anaa Yudani nni hɔ, twetiatwa anaa momonoto nni hɔ,* ɔnanani, Skiteni,* akoa anaa ɔdehye nni hɔ, efisɛ Kristo na biribiara gyina no so, na yɛn nyinaa ne no yɛ baako.+ 12 Moyɛ nnipa a Onyankopɔn apaw mo,+ akronkronfo ne adɔfo. Enti momfa ayamhyehye,+ ayamye, ahobrɛase,*+ odwo,+ ne abotare+ nyɛ ataade nhyɛ. 13 Sɛ obi wɔ asɛm tia ne yɔnko mpo a,+ ɔnkɔ so nnya ne ho abotare na obiara mfa ne yɔnko bɔne nkyɛ no korakora.+ Sɛnea Yehowa* ayi ne yam de akyɛ mo no, mo nso monyɛ saa ara.+ 14 Eyinom nyinaa akyi no, momfa ɔdɔ nyɛ ataade nhyɛ,+ efisɛ ɛyɛ hama a edi mu a ɛde nkabom ba.+ 15 Afei nso, momma Kristo asomdwoe nni mo koma so,+ efisɛ saa asomdwoe no na wɔfrɛɛ mo baa mu wɔ nipadua baako mu. Monyɛ nnipa a wɔkyerɛ anisɔ.* 16 Momma Kristo asɛm no ntena mo mu mmoro so, na moanya nyansa nyinaa bi. Obiara nkɔ so mfa nnwom,+ ayeyi, ne nnwom kronkron a wɔde anisɔ to* nkyerɛkyerɛ ne yɔnko mfa nhyɛ ne yɔnko nkuran,* na monto nnwom mo koma mu mma Yehowa.*+ 17 Na biribiara a moyɛ no, kasa oo, adwuma oo, monyɛ ne nyinaa wɔ Awurade Yesu din mu, na momfa no so nna Agya Onyankopɔn ase.+ 18 Ɔyerenom, mommrɛ mo ho ase mma mo kununom,+ sɛnea ɛsɔ Awurade ani. 19 Okununom, monkɔ so nnɔ mo yerenom,+ na mommma mo bo mmfuw wɔn denneennen.*+ 20 Mma, muntie mo awofo asɛm ade nyinaa mu,+ na eyi na ɛsɔ Awurade ani. 21 Agyanom, monnhyɛ mo mma abufuw+ na wɔn abam ammu. 22 Nkoa, ade nyinaa mu no, muntie mo wuranom a wɔwɔ asaase so.*+ Ɛnyɛ bere a wohu nea moyɛ nko na ɛsɛ sɛ moyɛ saa, na ankɔyɛ sɛ nea moresɔ nnipa ani,* na mmom momfa koma a emu tew nyɛ wɔ Yehowa* suro mu. 23 Sɛ moreyɛ biribiara a, mumfi ɔkra* nyinaa mu nyɛ no sɛnea moreyɛ ama Yehowa*+ na ɛnyɛ nnipa, 24 efisɛ munim sɛ agyapade a wɔde betua mo ka no fi Yehowa* hɔ.+ Monyɛ nkoa a mosom Owura Kristo no. 25 Nokwarem no, nea ɔyɛ bɔne no benya adebɔne a ɔyɛe no so akatua,+ na animhwɛ biara remma mu.+\n^ Anaa “ahintaw Kristo mu.”\n^ Anaa “anibere.”\n^ Anaa “saa ara na monantewee.”\n^ Nt., “onipa.”\n^ Anaa “obi a wɔatwa ne dua anaasɛ obi a wontwaa ne dua nni hɔ.”\n^ Sɛ obi ka sɛ “Skiteni” a, ɛkyerɛ atetekwaa.\n^ Anaa “wɔwɔ ayɛ.”\n^ Anaa “ɛho wɔ nyam.”\n^ Anaa “ntu ne yɔnko fo.”\n^ Anaa “mommpoopoo mo ani nnkyerɛ wɔn.”\n^ Nt., “honam fam wuranom.”\n^ Nt., “na ɛnyɛ ani so som mu, sɛ wɔn a wɔsɔ nnipa ani.”


Nnwom 25:1-7 NA-TWI | Biblica\nNnwom 25:1-7 NA-TWI\nO, wo Awurade na mebɔ wo mpae; wo mu, me Nyankopɔn, na mahotoso wɔ. Gye me fi nkogu animguase mu. Mma m’atamfo ani mmmere me. Wɔn a wɔde wɔn ho to wo so no nni nkogu, na mmom wɔn a wɔsɔre tia wo no.\nKyerɛ me w’akwan, O Awurade; da no adi kyerɛ me. Kyerɛ me na mentena ase wo nokware mu; efisɛ, wo ne me Nyankopɔn a wugye me nkwa. Daa mede me ho to wo so. Kae, O Awurade, w’adɔe ne wo dɔ a efi tete woada no adi akyerɛ me no. Fa me mmabun mu bɔne ne mfomso kyɛ me. Kae me wo dɔ a wode dɔ me daa no, Awurade!\nRead More of Nnwom 25


Malawi: Wɔama Mmofra a Wɔpam Wɔn Fii Sukuu Esiane Wɔn Ahonim Nti No Kwan Ama Wɔasan Aba\nKENKAN WƆ Afrikaans Albanian Armenian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitumbuka Croatian Czech Danish Dutch English Estonian Fijian Finnish French Georgian German Greek Hausa Hungarian Iloko Indonesian Italian Japanese Kinyarwanda Kirghiz Kirundi Korean Lingala Lithuanian Myanmar Norwegian Polish Portuguese Portuguese (Portugal) Romanian Russian Serbian Serbian (Roman) Slovak Slovenian Spanish Swahili Swedish Tagalog Thai Tswana Turkish Twi Ukrainian Vietnamese Xhosa Yoruba Zulu\nWɔpam Yehowa Adansefo Mmofra Mmienu Bi Fii Sukuu Mu Esiane Wɔn Ahonim Nti, Nanso Wɔasan Agye Wɔn\nAudio Baabi a wubetumi atwe nneɛma abɔ atie Wɔpam Yehowa Adansefo Mmofra Mmienu Bi Fii Sukuu Mu Esiane Wɔn Ahonim Nti, Nanso Wɔasan Agye Wɔn\nLILONGWE, Malawi—May 3, 2017 mu no, wɔsan gyee Aaron Mankhamba a wadi mfe 18, ne Hastings Mtambalika a wadi mfe 15 wɔ sukuu mu. Wɔn sukuu no din de Khombe Primary School. Wɔyɛ Yehowa Adansefo mmofra, na esiane sɛ wɔanto ɔman dwom wɔ sukuufo mu nti, wɔpam wɔn fii sukuu mu. Efi February 13, 2017 na wɔpam wɔn sɛ mma wonsi sukuu hɔ bio. Bere a mmofra no awofo ne anuanom bi a wofi Yehowa Adansefo ɔfese a ɛwɔ Malawi no de asɛm no kɔdan sukuu no mpanyimfo no, wɔsan gyee mmofra no wɔ sukuu hɔ.\nBere a wɔreka asɛm no, nea ɛboaa anuanom no pa ara ne nkrataa mmienu bi a efi Malawi aban no hɔ a wɔde kyerɛɛ sukuu mpanyimfo no. Wɔkyerɛw krataa no baako wɔ afe 1997 mu kɔmaa Yehowa Adansefo a wɔwɔ Malawi. Emu no, wɔkyerɛe sɛ aban no agye atom sɛ ɛnsɛ sɛ wɔhyɛ Yehowa Adansefo sɛ wɔnto ɔman dwom. Krataa a ɛka ho no, wɔkyerɛw no afe 2017 mu. Ɛno nso hyɛɛ sukuu mpanyimfo nyinaa nkuran sɛ wɔnhwɛ na fahodi a sukuufo wɔ sɛ wɔpaw ɔsom a wɔpɛ no, wɔantiatia so.\nHastings kyerɛɛ mu sɛ, bere a wɔsan gyee wɔn no, na ɛyɛ bere pa pa ara, efisɛ na aka kakra ama wɔakyerɛw sɔhwɛ a wɔyɛ no ɔman no mu no. Ɔkaa sɛ: “Ná ɛhaw yɛn pa ara sɛ yɛrentumi nkyerɛw sɔhwɛ a wɔyɛ wɔ ɔman no mu no bi. Saa sɔhwɛ yi, wɔkyerɛw no pɛnkoro pɛ afe biara.” Sɛ sukuuni bi antwa saa sɔhwɛ no a, na ɔbɛka n’anan mu.\nAugustine Semo yɛ kasamafo ma Yehowa Adansefo a wɔwɔ Malawi. Ɔkaa sɛ: “Sukuufo yi ani agye sɛ wɔakyerɛ obu wɔn wɔ gyinae a wɔn ahonim nti wosii no ho. Yɛda sukuu mpanyimfo no ase sɛ wɔkyerɛɛ obu maa fahodi a obi wɔ sɛ ɔpaw ɔsom a ɔpɛ no, na yɛda wɔn ase sɛ wɔasan agye sukuufo yi wɔ sukuu no mu bio.”\nShare Share Wɔpam Yehowa Adansefo Mmofra Mmienu Bi Fii Sukuu Mu Esiane Wɔn Ahonim Nti, Nanso Wɔasan Agye Wɔn


Nnwom 20 NA-TWI - Nkonimdi mpaebɔ - Awurade ntie wo wɔ - Bible Gateway\nNnwom 19Nnwom 21\nNnwom 20 Nkwa Asem (NA-TWI)\n20 Awurade ntie wo wɔ wo haw mu! Yakob Nyankopɔn mmɔ wo ho ban! 2 Ɔmma wo ne mmoa mfi n’asɔrefi ne Sion Bepɔw so. 3 Onnye w’afɔrebɔde nyinaa na ne nyinaa nsɔ n’ani. 4 Ɔmma wo nea ehia wo, na wo nhyehyɛe nyinaa nyɛ ye. 5 Na yɛateɛm adi ahurusi wɔ wo nkonimdi no ho na yɛakamfo Onyankopɔn wɔ nea wayɛ ama wo no ho. Awurade nyɛ w’abisade nyinaa mma wo.


Nsɛm a efi Amerika\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Pangasinan Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Waray-Waray Wolaita Xhosa Yoruba Zulu\nNsɛm a efi Atɔe Fam Nsase so ma yehu mfaso a ɛwɔ Bible mu afotusɛm so.\nWohwɛ Wo E-mail Pii a, Ebetumi Ahaw Wo Anaa?\nNhwehwɛmu bi a wɔyɛe wɔ Vancouver, Canada kyerɛ sɛ, sɛ nkurɔfo tew mpɛn dodow a wɔde hwɛ wɔn e-mail so na wɔhwɛ no bɛyɛ mprɛnsa da koro a, wɔn adwinnwen so betumi atew. Kostadin Kushlev a odii nhwehwɛmu no anim no kaa nea wohui no ho asɛm sɛ: “Ɛyɛ den ma nnipa bebree sɛ wɔbɛtew mpɛn dodow a wɔde hwɛ wɔn e-mail so, nanso sɛ wotumi tew so a, ɛbɛtew wɔn adwinnwen so.”\nSUSUW HO: Yɛte “mmere a emu yɛ den” mu, enti sɛ biribi bɛboa yɛn ma yɛatew yɛn adwinnwen so a, wunnye nni sɛ ɛsɛ sɛ yegye tom de yɛ adwuma?—2 Timoteo 3:1.\nƐpo mu Nam Asan Adɔre\nAmanneɛbɔ a Adwumakuw bi a wɔbɔ nsumnam ne wuramnam ho ban de too gua kyerɛ sɛ, “Wɔahu sɛ po mu nwaw, mmɔnkɔ, ne mpataa asan redɔre bio fi bere a aban barae sɛ mma obiara nyi nam wɔ po mu mmeae pɔtee bi no.” (Wildlife Conservation Society) Wei kɔɔ so wɔ Belize ne Caribbean mmeae ahorow. Ɛtoa so sɛ: “Sɛ wode po a woyi mu nam toto nea wɔabara emu namyi ho a, wubehu sɛ nea wɔabara emu namyi no tumi dɔre wɔ bɛyɛ afe 1 kosi mfe 6 ntam. Nanso sɛ ɛpo no betumi asi ne dedaw mu bio koraa a, ɛno deɛ, ebegye mfe pii.” Asɛm a ɔpanyin a ɔda kuw no ano, Janet Gibson ka faa Belize ho ni: “Ɛyɛ nokware turodoo sɛ sɛ aban bara po mu nnamyi a, ɛbɛboa ma mpataa ne po mu nnam adɔre bio.”\nSUSUW HO: Sɛ wohwɛ sɛnea ɛpo mu nnam ase tumi dɔre bio no a, ɛnkyerɛ wo sɛ Ɔbɔadeɛ nyansafo bi wɔ hɔ anaa?—Dwom 104:24, 25.\nAwudisɛm a Ɛrekɔ so wɔ Brazil\nDawurubɔ adwuma a wɔfrɛ no Agência bɔ amanneɛ sɛ, awudisɛm renya nkɔanim wɔ Brazil. Wɔ afe 2012 mu no, nnipa bɛboro 56,000 na wokunkum wɔn. Asoɛe a ɛhwɛ Apɔwmuden so bɔ amanneɛ sɛ, ɛno ne afe a wodii nkurɔfo awu paa. Luís Sapori yɛ ɔmanfo bammɔ ho ɔbenfo. Ogye di paa sɛ awudisɛm a adɔɔso no kyerɛ sɛ nkurɔfo bra asɛe. Ɔkaa sɛ, sɛ nkurɔfo mfa ɔman mmara nyɛ hwee a, “ɛma wodi akakabensɛm.”\nWONIM? Bible ka too hɔ sɛ bere bi bɛba a nnipa dɔ “ano bedwo” na amumɔyɛ adɔɔso.—Mateo 24:3, 12.\nMmea ne Mmarima Ntam Nsɛm\nWiase Nsɛm—Nea ɛrekɔ so wɔ Europe\nWiase Nsɛm—Middle East


24 Hwɛ, Yehowa resɛe asase no ma ada mpan.+ Wadan asase no ani abutuw+ ama ɛsofo ahwete.+ 2 Ɔmanfo ne ɔsɔfo tebea bɛyɛ pɛ; akoa ne ne wura bɛyɛ pɛ; afenaa ne n’awuraa bɛyɛ pɛ; nea ɔretɔ ne nea ɔretɔn bɛyɛ pɛ; nea ɔde fɛm ne nea ɔfɛm bɛyɛ pɛ; nea ogye mfɛntom ne nea otua mfɛntom bɛyɛ pɛ.+ 3 Asase no bɛda mpan na wɔbɛfa so nneɛma nyinaa,+ efisɛ Yehowa ankasa na waka.+ 4 Asase no redi awerɛhow+ na abotow. Asase no akisa na abotow. Na asase no so akɛsefo akisa.+ 5 Asase no sotefo ama ho agu fĩ.+ Wɔakwati mmara no,+ wɔasesa ahyɛde no,+ na wɔabu daa apam no so.+ 6 Eyi nti na nnome amene asase no,+ na wɔn a wɔte so no di fɔ. Ɛno nti na asase no sofo so ahuan no, na aka ateasefo kakraa bi.+ 7 Nsã foforo redi awerɛhow, bobe akisa,+ na wɔn a wɔn koma ani agye nyinaa si apini.+ 8 Mpintin mu ahurusidi aba awiei, ahosɛpɛwfo dede to atwa, na sanku mu ahurusidi aba awiei.+ 9 Wɔmfa dwonto nnom nsã, na mmosã yɛ nsanomfo anom nwene. 10 Kurow a ɛda mpan no, wɔadwiriw agu;+ wɔato fie biara mu, na obi ntumi nkɔ mu. 11 Wosu nsã kɔm wɔ mmɔnten so. Anigye nyinaa atwam kɔ, na asase no so ahurusidi atu ayera.+ 12 Ahodwiriwde nko na aka kurow no mu, na wɔabubu ɔpon no pasaa.+ 13 Saa na ɛbɛto asase ne nnipa no. Ɛbɛyɛ sɛ nea wɔrewosow ngodua,+ te sɛ nea wɔatew bobe awie na wɔresesaw ase.+ 14 Wɔbɛma wɔn nne so adi ahurusi. Na Yehowa kɛseyɛ nti wɔbɛbɔ ose afi po so.+ 15 Eyi nti wɔbɛhyɛ Yehowa anuonyam+ wɔ hann fibea,+ na wɔbɛbɔ Israel Nyankopɔn Yehowa din+ wɔ po so nsupɔw so. 16 Yɛte nnwom fi asase no so akyirikyiri+ sɛ: “Anuonyam nka Ɔtreneeni no!”+ Na meka sɛ: “Mafɔn,+ mafɔn! Asɛm ato me! Nkontompofo di nkontomposɛm.+ Nkontompofo nam nkontompo so di nkontomposɛm.”+ 17 Wo a wote asase so, ehu ne amoa ne afiri wɔ hɔ ma wo.+ 18 Na obiara a ɔbɛte ahude nka a obeguan no bɛhwe amoa mu, na obiara a obefi amoa mu no, afiri beyi no.+ Ɔsoro mfɛnsere bebue+ na asase nnyinaso awosow.+ 19 Asase no mu apae, asase no wosow, na asase no hinhim.+ 20 Asase no hinhim sɛ ɔsabofo, na ɛtɔ kɔ afã afã te sɛ ɔwɛmfo apata.+ N’amumɔyɛsɛm ayɛ no so duru,+ na ɛbɛhwe ase a ɛrensɔre bio.+ 21 Saa da no Yehowa bebu ɔsoro asraafo atɛn wɔ soro, na obebu asase so ahene atɛn wɔ fam.+ 22 Wɔbɛboaboa wɔn ano sɛnea wɔboaboa nneduafo ano gu amoa mu,+ na wɔbɛto wɔn mu ahyɛ afiase,+ na nna bebree akyi no, wɔbɛdan aba wɔn so.+ 23 Ɔsram anim agu ase, na owia ani awu,+ efisɛ asafo Yehowa di hene+ anuonyam+ mu wɔ Bepɔw Sion+ so ne Yerusalem, ne mpanyimfo anim.


“Mama Mo Sɛnnahɔ”\nƆwɛn-Aban—Nea Adesua Nsɛm Wom | August 15, 2002\nKENKAN WƆ Albanian American Sign Language Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Slovak Slovenian Spanish Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese Zulu\n‘Ɛbere no nti ɛsɛ sɛ moyɛ akyerɛkyerɛfo.’—HEBRIFO 5:12.\n1. Dɛn nti na nsɛm a ɛwɔ Hebrifo 5:12 no betumi ahaw Kristoni bi ɔkwan bi so?\nBERE a wokenkan kyerɛwsɛm a efi honhom mu a yɛn asɛmti no gyina so no, so ɛhaw wo ɔkwan bi so? Sɛ ɛte saa a, ɛnyɛ wo nkutoo. Sɛ́ Kristo akyidifo no, yenim sɛ ɛsɛ sɛ yɛyɛ akyerɛkyerɛfo. (Mateo 28:19, 20) Yenim sɛ ɛbere a yɛte mu yi ma ɛyɛ asɛnhia sɛ yɛde ahokokwaw bɛkyerɛkyerɛ yiye sɛnea yebetumi. Na yenim sɛ yɛn nkyerɛkyerɛ betumi akyerɛ owu ne nkwa ama wɔn a yɛkyerɛkyerɛ wɔn no! (1 Timoteo 4:16) Ɛnde, yebetumi abisa yɛn ho ma afata sɛ: ‘So meyɛ ɔkyerɛkyerɛfo a ɛsɛ sɛ meyɛ no? Mɛyɛ dɛn atumi atu mpɔn?’\n2, 3. (a) Ɔkwan bɛn so na ɔkyerɛkyerɛfo bi kyerɛkyerɛɛ ade a nkyerɛkyerɛ pa gyina so mu? (b) Adekyerɛ ho sɛnnahɔ bɛn na Yesu yɛ maa yɛn?\n2 Ɛnsɛ sɛ nsɛm a ɛtete saa bu yɛn abam. Sɛ yesusuw adekyerɛ ho sɛ ɛyɛ adeyɛ a egye nimdeɛ soronko bi a, ebetumi ama nkɔso a ɛsɛ sɛ yenya no ayɛ asɛnnennen ama yɛn. Nanso, nkyerɛkyerɛ pa nnyina nimdeɛ soronko bi so, na mmom biribi a ɛho hia sen saa koraa. Hyɛ nea ɔkyerɛkyerɛfo bi a ɔwɔ osuahu kyerɛw faa asɛm yi ho wɔ nhoma bi mu no nsow: “Nkyerɛkyerɛ pa nnyina nimdeɛ anaa akwan, nhyehyɛe anaa nneyɛe pɔtee bi so. . . . Adekyerɛ gyina ɔdɔ so titiriw.” Ɛwom sɛ na ne nsusuwii no fa wiase kyerɛkyerɛfo ho de. Nanso, n’asɛm no betumi afa ɔkyerɛkyerɛ adwuma a yɛyɛ sɛ Kristofo no ho kɛse. Ɔkwan bɛn so?\n3 Ɔkyerɛkyerɛfo a ɔyɛ yɛn Nhwɛsofo no nyɛ obiara sɛ Yesu Kristo, a ɔka kyerɛɛ n’akyidifo sɛ: “Mama mo sɛnnahɔ” no. (Yohane 13:15) Ná Yesu retwe adwene asi ahobrɛase ho nhwɛso a ɔyɛe no so, nanso akyinnye biara nni ho sɛ n’adwuma titiriw a ɔyɛe sɛ onipa wɔ asase so—Onyankopɔn Ahenni ho asɛmpa a ɔkyerɛkyerɛɛ nkurɔfo—no ka sɛnnahɔ a ɔyɛ maa yɛn no ho. (Luka 4:43) Afei, sɛ ɛsɛ sɛ wopaw asɛmfua biako de ka Yesu som adwuma no ho asɛm a, ɛda adi sɛ anka wobɛfa “ɔdɔ,” ɛnte saa? (Kolosefo 1:15; 1 Yohane 4:8) Ná ɔdɔ a Yesu wɔ ma ne soro Agya, Yehowa no, ho hia no titiriw. (Yohane 14:31) Nanso, sɛ́ ɔkyerɛkyerɛfo no, Yesu daa ɔdɔ adi wɔ akwan foforo abien so. Ɔdɔɔ nokware ahorow a ɔkyerɛkyerɛe no, na ɔdɔɔ nnipa a ɔkyerɛkyerɛɛ wɔn no. Ma yɛmfa yɛn adwene nsi sɛnnahɔ abien a ɔyɛ maa yɛn yi so kɛse.\nOnyankopɔn Nokware Ahorow Ho Dɔ a Akyɛ\n4. Ɔkwan bɛn so na Yesu nyaa Yehowa nkyerɛkyerɛ ho anigye?\n4 Su a ɔkyerɛkyerɛfo da no adi wɔ ade a ɔkyerɛ ho no nya nkɛntɛnso kɛse wɔ sɛnea ne nkyerɛkyerɛ tu mpɔn no so. Anibiannaso biara a ɔbɛyɛ no bɛda adi, na ɛbɛka n’adesuafo no. Yesu anyɛ anibiannaso biara wɔ Yehowa ne N’ahenni ho nokware ahorow a ɛsom bo a ɔkyerɛkyerɛe no ho. Ná anigye a Yesu wɔ ma asɛm yi no mu dɔ yiye. Onyaa saa anigye yi bere a na ɔyɛ osuani no. Ná Ɔba a wɔwoo no koro no yɛ osuani a ɔntoto n’adesua ase koraa mfirihyia pii wɔ asetra a na ɔwom ansa na ɔrebɛyɛ ɔdesani no mu. Yesaia 50:4, 5 yɛɛ nsɛm a ɛfata yi ho kyerɛwtohɔ: “[Yehowa, NW] Nyankopɔn ama me asuafo tɛkrɛma, sɛ minhu sɛnea mede asɛm mɛwaw nea wabrɛ; onyan me daa anɔpa, onyan m’aso ma me, sɛ memfa mintie sɛ asuafo. [Yehowa, NW] Nyankopɔn abue m’aso, na me nso mantew atua mansan m’akyi.”\n5, 6. (a) Osuahu bɛn na ɛda adi sɛ Yesu nyae bere a wɔbɔɔ no asu no, na nkɛntɛnso bɛn na enyae wɔ ne so? (b) Nsonsonoe bɛn na yehu wɔ dwuma a Yesu ne Satan de Onyankopɔn Asɛm dii no mu?\n5 Bere a na Yesu renyin sɛ onipa wɔ asase so no, ɔkɔɔ so nyaa Onyankopɔn nyansa ho anigye. (Luka 2:52) Afei, bere a na wɔrebɔ no asu no, onyaa osuahu soronko bi. Luka 3:21 ka sɛ: “Ɔsoro buei.” Ɛda adi sɛ, Yesu tumi kaee n’asetra ansa na ɔrebɛyɛ ɔdesani no saa bere no. Ɛno akyi no, odii mmuada adaduanan wɔ sare so. Ɛbɛyɛ sɛ n’ani gyei kɛse wɔ nkyerɛkyerɛ ahorow a na wanya afi Yehowa hɔ wɔ soro a odwennwen ho no ho. Nanso, ankyɛ na wɔsɔɔ anigye a ɔwɔ wɔ Onyankopɔn nokware ahorow ho no hwɛe.\n6 Bere a na Yesu abrɛ na ɔkɔm de no no, Satan sɔɔ no hwɛe. Hwɛ nsonsonoe ara a yehu wɔ Onyankopɔn mma baanu yi mu! Wɔn baanu nyinaa faa Hebri Kyerɛwnsɛm no mu nsɛm kae—nanso ɛsono su a wɔn mu biara daa no adi. Satan kyinkyim Onyankopɔn Asɛm, na ofi animtiaabu mu de dii n’ankasa pɛsɛmenkominya ho dwuma. Nokwarem no, animtiaa nkutoo na na saa otuatewfo no bu Onyankopɔn nokware ahorow no. Nanso, Yesu de ɔdɔ na ɛfaa Kyerɛwnsɛm no mu nsɛm kae pefee, na ɔde Onyankopɔn Asɛm dii dwuma yiye wɔ mmuae a ɔmae no biara mu. Na Yesu atra ase bere tenten ansa na wɔredi kan akyerɛw saa nsɛm a efi honhom mu no, nanso ɔkyerɛɛ obu wɔ ho yiye. Na ɛyɛ nokware ahorow a ɛsom bo a efi ne soro Agya hɔ! Ɔka kyerɛɛ Satan sɛ nsɛm a ɛtete saa a efi Yehowa hɔ no ho hia sen aduan. (Mateo 4:1-11) Yiw, na Yesu dɔ nokware ahorow a Yehowa akyerɛkyerɛ no no nyinaa. Nanso, ɔkwan bɛn so na ɔdaa saa ɔdɔ no adi sɛ ɔkyerɛkyerɛfo?\nƆdɔ Ma Nokware Ahorow a Ɔkyerɛkyerɛe\n7. Dɛn nti na Yesu ankyerɛkyerɛ n’ankasa nsɛm?\n7 Ɔdɔ a Yesu wɔ ma nokware ahorow a ɔkyerɛkyerɛe no daa adi bere nyinaa. Sɛnea ɛte no, na ɛnyɛ den koraa sɛ anka obetumi ada n’ankasa nsusuwii adi. Na ɔwɔ nimdeɛ ne nyansa pii. (Kolosefo 2:3) Nanso, ɔkaee n’atiefo mpɛn pii sɛ, biribiara a ɔkyerɛkyerɛe no mfi n’ankasa mu, na mmom efi ne soro Agya hɔ. (Yohane 7:16; 8:28; 12:49; 14:10) Ná ɔdɔ Onyankopɔn nokware ahorow no araa ma na ɛyɛ den sɛ ɔde n’ankasa nsusuwii besi ananmu.\n8. Wɔ Yesu som adwuma mfiase no, ɔkwan bɛn so na ɔyɛɛ sɛnnahɔ wɔ Onyankopɔn Asɛm a ɔde ne ho too so no mu?\n8 Bere a Yesu fii ne baguam adwuma no ase no, ɔyɛɛ ho sɛnnahɔ ntɛm ara. Susuw ɔkwan a ɔfaa so dii kan ka kyerɛɛ Onyankopɔn nkurɔfo sɛ ɔne Mesia a wɔahyɛ ne ho bɔ no ho hwɛ. So ogyinaa nkurɔfo akuwakuw anim kɛkɛ kae sɛ ɔne Kristo no, ɛnna afei ɔyɛɛ anwonwade ahorow de dii n’asɛm no ho adanse? Dabi. Ɔkɔɔ hyiadan mu, baabi a Onyankopɔn nkurɔfo taa kenkan Kyerɛwnsɛm no. Ɛhɔ na ɔkenkan nkɔmhyɛ a ɛwɔ Yesaia 61:1, 2 no den, na ɔkyerɛkyerɛɛ mu sɛ nkɔmhyɛ mu nokware ahorow yi fa ne ho. (Luka 4:16-22) N’anwonwade ahorow a ɔyɛe no boa dii adanse sɛ na Yehowa gyina n’akyi. Ne nyinaa akyi no, ɔde ne ho too Onyankopɔn Asɛm so bere nyinaa wɔ ne nkyerɛkyerɛ mu.\n9. Wɔ Yesu ne Farisifo no nsɛnnii mu no, ɔkwan bɛn so na ɔdaa no adi sɛ ɔwɔ Onyankopɔn Asɛm ho nokware dɔ?\n9 Bere a nyamesom mu asɔretiafo ne Yesu dii asi no, wamfi ne nyansa mu ne wɔn anni anobaabae sɛnea ɛbɛyɛ a obedi wɔn so nkonim, ɛwom sɛ anka ɛrenyɛ den koraa sɛ obedi wɔn so nkonim wɔ biribi a ɛte saa mu de. Mmom no, ɔmaa Onyankopɔn Asɛm bɔɔ wɔn gui. Sɛ nhwɛso no, kae bere a Farisifo no bɔɔ Yesu sobo sɛ n’akyidifo abu Homedadi ho mmara so denam aburow mmɛtem kakraa bi a wɔpempan wee bere a na wɔretwam wɔ afuw bi mu no. Yesu buae sɛ: “Monkan nea Dawid yɛe, bere a ɔkɔm dee no ne wɔn a wɔka ne ho no?” (Mateo 12:1-5) Nokwarem no, ebetumi aba sɛ na saa mmarima a wobu wɔn ho treneefo no akenkan kyerɛwtohɔ a efi honhom mu a ɛwɔ 1 Samuel 21:1-6 no. Sɛ saa a, ɛnde na wɔanhu asuade titiriw a ɛwom no. Nanso, na Yesu ayɛ ade akɔ akyiri sen kenkan a ɔkenkanee ara kwa. Ná wasusuw ho de emu nsɛm no asie. N’ani gyee nnyinasosɛm ahorow a Yehowa nam saa asɛm no so kyerɛkyerɛe no ho. Enti ɔde saa kyerɛwtohɔ no ne nea ɛwɔ Mose Mmara no mu nhwɛso bi dii dwuma kyerɛkyerɛɛ sɛnea na Mmara no kari pɛ no mu. Saa ara na nokware dɔ a na Yesu wɔ no kanyan no ma ogyinaa Onyankopɔn Asɛm akyi tiaa mmɔden a nyamesom akannifo no bɔe sɛ wobekyinkyim no de apɛ wɔn ankasa mfaso anaasɛ wɔbɛma nnipa atetesɛm akata so no.\n10. Ɔkwan bɛn so na Yesu maa nkɔmhyɛ ahorow nyaa mmamu wɔ sɛnea na ne nkyerɛkyerɛ te no ho?\n10 Na ɔdɔ a Yesu wɔ ma asɛm a ɔka no remma ne nkyerɛkyerɛ nyɛ ɔkasa kɛkɛ, wɔ ɔkwan bi so a ɛbɛma ne tie ayɛ anihaw anaa ɛbɛyɛ nea emfi koma mu. Na nkɔmhyɛ ahorow a efi honhom mu no akyerɛ sɛ Mesia no ‘ano bɛka ɔdom nsɛm,’ na waka “adɛdɛsɛm.” (Dwom 45:2; Genesis 49:21) Yesu maa saa nkɔmhyɛ ahorow no baa mu denam n’asɛm no a ɔma ɛyɛɛ anigye na emu daa hɔ, bere a ɔde “ɔdom nsɛm” kyerɛkyerɛɛ nokware ahorow a na n’ani gye ho kɛse no so. (Luka 4:22) Akyinnye biara nni ho sɛ anigye a na ɔwɔ no maa n’anim tewee, na anigye kɛse a na ɔwɔ wɔ asɛm a ɔka ho no maa n’anim hyerɛnee. Hwɛ sɛnea na ɛbɛyɛ anigye sɛ wubetie no, na hwɛ sɛnnahɔ pa ara a ɔyɛ maa yɛn a ɛsɛ sɛ yedi akyi bere a yɛka nea yɛasua ho asɛm kyerɛ afoforo no!\n11. Dɛn nti na mmɔden a na Yesu bɔ sɛ ɔkyerɛkyerɛfo no amma wanyɛ ahantan?\n11 So Onyankopɔn nokware ahorow ho nimdeɛ pii ne kasadɛ a na Yesu wɔ no ma ɔyɛɛ ahantan? Ɛtaa ba saa wɔ akyerɛkyerɛfo a wɔyɛ nnipa fam. Nanso, kae sɛ, na Yesu yɛ onyansafo wɔ Onyankopɔn suro mu. Nyansa a ɛte saa no amma wanyɛ ahantan, efisɛ “ahobrɛasefo na nyansa ne wɔn te.” (Mmebusɛm 11:2) Biribi foforo wɔ hɔ a amma Yesu anyɛ ahantan anaa ahomaso.\nYesu Dɔɔ Nnipa a Ɔkyerɛkyerɛɛ Wɔn No\n12. Ɔkwan bɛn so na Yesu daa no adi sɛ na ɔmpɛ sɛ n’akyidifo no suro no?\n12 Ɔdɔ kɛse a na Yesu wɔ ma nnipa no daa adi bere nyinaa wɔ ne nkyerɛkyerɛ mu. Esiane sɛ ɔnte sɛ nnipa a wɔyɛ ahantan nti, ne nkyerɛkyerɛ no anhunahuna nnipa da. (Ɔsɛnkafo 8:9) Bere a Petro huu Yesu anwonwade ahorow no mu biako no, ne ho dwiriw no kɛse, na ɔkotow Yesu. Nanso, na Yesu mpɛ sɛ n’akyidifo no nya ne ho suro bɔne biara. Ofii ayamye mu kae sɛ, “Nsuro!” na afei ɔkaa asuafoyɛ adwuma a ɛyɛ anigye a na Petro bɛyɛ bi no ho asɛm kyerɛɛ no. (Luka 5:8-10) Yesu hwehwɛe sɛ anigye a n’asuafo no wɔ wɔ Onyankopɔn nokware ahorow a ɛsom bo ho no bɛkanyan wɔn, na ɛnyɛ wɔn kyerɛkyerɛfo no ho suro.\n13, 14. Akwan bɛn so na Yesu nyaa tema maa nkurɔfo?\n13 Ɔdɔ a na Yesu wɔ ma nnipa a ɔkyerɛkyerɛɛ wɔn no daa adi nso wɔ tema a onya maa wɔn no mu. “Ohuu nkurɔfo akuwakuw no, ne yam hyehyee no maa wɔn, efisɛ na wɔabrɛ, na wɔsam hɔ sɛ nguan a wonni hwɛfo.” (Mateo 9:36) Wɔn tebea a na ɛyɛ awerɛhow no maa ne yam hyehyee no, na ɛkanyan no ma ɔboaa wɔn.\n14 Hyɛ tema a Yesu daa no adi bere foforo no nsow. Bere a ɔbea bi a mogya retu no baa ne nkyɛn wɔ nkurɔfokuw mu bɛkaa n’atade ano no, ɔbea no nyaa ayaresa anwonwakwan so. Yesu tee sɛ tumi bi afi ne mu, nanso wanhu onipa a na wanya ayaresa no. Ɔpɛe sɛ ohu ɔbea no. Dɛn ntia? Na ɛnyɛ sɛ ɔrebɛkasa atia no sɛ wabu Mmara no anaa kyerɛwfo ne Farisifo no akwankyerɛ so, sɛnea ɛbɛyɛ sɛ na ɔbea no suro no. Mmom no, ɔka kyerɛɛ no sɛ: “Ɔbabea, wo gyidi agye wo; kɔ asomdwoe mu, wo yare no nnyae, na wo ho nyɛ wo den!” (Marko 5:25-34) Hwɛ sɛnea saa nsɛm no da tema adi. Wanka kɛkɛ sɛ, “Wo ho ntɔ wo.” Mmom no ɔkae sɛ: “Wo yare no nnyae, na wo ho nyɛ wo den!” Ɛha no, Marko de asɛmfua a ebetumi akyerɛ ‘mpireka,’ ɔhwe ankasa a wɔtaa de yɛ nkurɔfo ayayade na edii dwuma. Enti, Yesu gye toom sɛ na ɔbea no yare no ama wahu amane, ebia na wahu amane kɛse wɔ nipaduam ne nkate fam. Onyaa tema maa no.\n15, 16. Nsɛm bɛn na esisii wɔ Yesu som adwuma mu a ɛda adi sɛ na ɔhwehwɛ su pa a ɛwɔ nkurɔfo ho?\n15 Yesu daa ɔdɔ adi nso maa nnipa denam nneɛma pa a ɛwɔ wɔn mu a ɔhwehwɛe so. Susuw nea esii bere a ohyiaa Natanael a akyiri yi ɔbɛyɛɛ ɔsomafo no ho hwɛ. “Yesu huu Natanael sɛ ɔreba ne nkyɛn, na ɔkae wɔ ne ho sɛ: Hwɛ, nokware Israelni a nnaadaa nni ne mu ni!” Na Yesu nam anwonwakwan so ahwɛ Natanael komam nam so ahu ne ho nsɛm pii. Ɛwom, na Natanael mmɛn pɛyɛ ho koraa. Na ɔwɔ n’ankasa mfomso ahorow, sɛnea yɛn nyinaa nso wɔ bi no. Nokwarem no, bere a ɔtee Yesu ho asɛm no, ɔkaa asɛm bi a ɛte sɛ nea wansusuw ho koraa: “So biribi pa bi betumi afi Nasaret da?” (Yohane 1:45-51) Nanso, nsɛm a na Yesu betumi aka afa Natanael ho nyinaa mu no, ɔpaw biribi a na ɛhyɛ nkuran, ɔtwee adwene sii ɔbarima no nokwaredi so.\n16 Saa ara na bere a ɔsraani panyin bi—ebetumi aba sɛ na ɔyɛ Amanaman muni, Romani—baa Yesu nkyɛn bɛsrɛɛ no sɛ ɔnsa n’akoa bi a ɔyare yare no, na Yesu nim sɛ mfomso wɔ ɔsraani no ho. Ɛda adi sɛ na obi a ɔyɛ ɔsraani panyin saa bere no ayɛ nkurɔfo basabasa, ahwie mogya agu, asom atoro som wɔ bere bi a atwam mu. Nanso, Yesu twee adwene sii biribi pa so—ɔbarima no gyidi a ɛda nsow no. (Mateo 8:5-13) Akyiri yi, bere a Yesu kasa kyerɛɛ ɔdebɔneyɛfo a na ɔsɛn dua so wɔ ne nkyɛn no, Yesu anka ɔbarima no anim wɔ ne nsɛmmɔne a na wadi wɔ bere a atwam no ho, na mmom ɔhyɛɛ no nkuran denam daakye ho anidaso a ɔma onyae so. (Luka 23:43) Na Yesu nim no yiye sɛ sɛ ɔka afoforo ho nsɛmmɔne kasa tia wɔn a, wɔn abam ara na obebu. Akyinnye biara nni ho sɛ mmɔden a ɔbɔe hwehwɛɛ su pa a ɛwɔ afoforo ho no hyɛɛ nkurɔfo nkuran ma wɔyɛɛ adepa.\nƆpɛ a na Ɔwɔ sɛ Ɔbɛsom Nnipa\n17, 18. Bere a Yesu gyee asɛyɛde toom baa asase so no, ɔkwan bɛn so na ɔdaa no adi sɛ ɔwɔ ɔpɛ sɛ ɔbɛsom afoforo?\n17 Ɔdɔ a na Yesu wɔ ma nnipa ho adanse foforo a emu yɛ den ne ɔpɛ a na ɔwɔ sɛ ɔbɛsom wɔn no. Onyankopɔn Ba no akyerɛ adesamma ho anigye bere nyinaa, wɔ asetra a na ɔwom ansa na ɔrebɛyɛ ɔdesani no mu mpo. (Mmebusɛm 8:30, 31) Sɛ́ Yehowa “Asɛm” anaa ɔkasamafo no, ebetumi aba sɛ na ɔne nnipa adi wɔ nsɛm pii mu. (Yohane 1:1) Nanso, nea ɛbɛyɛ na wakyerɛkyerɛ adesamma tẽẽ aka nnwuma foforo ho no, “oyii ne mu guu hɔ faa akoa tebea too ne ho so” gyaw ne gyinabea a ɛkorɔn wɔ soro no. (Filipifo 2:7; 2 Korintofo 8:9) Bere a na Yesu wɔ asase so no, wanhwehwɛ sɛ wɔnsom no. Mmom no, ɔkae sɛ: “Onipa ba no amma sɛ wɔnsom no, na ɔbɛsomee, na ɔde ne kra ayɛ agyede ama nnipa pii.” (Mateo 20:28) Yesu traa ase ma ɛne saa nsɛm no hyiae.\n18 Yesu fi ahobrɛase mu dii nkurɔfo a ɔkyerɛkyerɛɛ wɔn no ahiade ho dwuma maa wɔn, na wantwentwɛn ne nan ase sɛ ɔbɛsom wɔn. Ɔnantew kyinkyin Bɔhyɛ Asase no so, twaa kilomita ɔhaha pii kaa asɛm no bɔɔ mmɔden sɛ obedu nnipa dodow biara a obetumi nkyɛn. Esiane sɛ na ɔnte sɛ Farisifo ne kyerɛwfo ahantanfo no nti, ɔkɔɔ so brɛɛ ne ho ase, na na nkurɔfo tumi bɛn no. Nnipa ahorow nyinaa—nnipa atitiriw, asraafo, mmaranimfo, mmea, mmofra, ahiafo, ayarefo, nnipa a na ɔmanfo apa wɔn mpo—de anigye baa ne nkyɛn a na wonsuro. Ɛwom sɛ na Yesu yɛ pɛ de, nanso na ɔyɛ onipa, ɔbrɛe na ɔkɔm dee no. Nanso, bere a na wabrɛ, na ehia sɛ ogye n’ahome, anaasɛ onya baabi a ɛhɔ yɛ komm bɔ mpae mpo no, ɔde afoforo ahiade dii n’ankasa de anim.—Marko 1:35-39.\n19. Ɔkwan bɛn so na Yesu yɛɛ sɛnnahɔ wɔ sɛnea ɔne n’asuafo dii wɔ ahobrɛase, boasetɔ, ne ayamye mu no mu?\n19 Na Yesu wɔ ɔpɛ sɛ ɔbɛsom n’ankasa asuafo nso. Ɔyɛɛ saa denam ayamye ne boasetɔ mu a ofi kyerɛkyerɛɛ wɔn no so. Bere a na wɔnte nneɛma bi ase ntɛm no, wampa abaw, ne bo amfuw wɔn, anaasɛ wankasa antia wɔn. Ɔkɔɔ so hwehwɛɛ akwan foforo a ɔbɛfa so ma wɔate n’asɛm no ase. Sɛ nhwɛso no, susuw mpɛn dodow a asuafo no kasakasae wɔ nea ɔyɛ wɔn mu kɛse no ho hwɛ. Ɛde kosi anadwo a wokum Yesu no, onyaa akwan foforo faa so kyerɛkyerɛɛ wɔn mpɛn pii wɔ sɛnea wɔne wɔn ho wɔn ho bedi wɔ ahobrɛase mu no ho. Wɔ ahobrɛase ho asɛm yi ne nneɛma foforo nyinaa mu no, Yesu tumi ka ma ɛfatae sɛ: “Mama mo sɛnnahɔ.”—Yohane 13:5-15; Mateo 20:25; Marko 9:34-37.\n20. Ɔkwan bɛn na Yesu faa so kyerɛkyerɛe a ɛmaa nsonsonoe baa ɔne Farisifo no ntam, na dɛn nti na saa kwan no tu mpɔn?\n20 Hyɛ no nsow sɛ Yesu anka sɛnnahɔ no ho asɛm ankyerɛ asuafo no kɛkɛ; ɔno na ‘ɔyɛɛ sɛnnahɔ’ no. Ɔde ne nhwɛso na ɛkyerɛkyerɛɛ wɔn. Wanyɛ ne ho ɔkɛseɛ ankasa ankyerɛ wɔn ammu wɔn animtiaa, te sɛ nea na obu ne ho sɛ ɔsen obi a ɛsɛ sɛ ɔyɛ nneɛma a na ɔreka ho asɛm akyerɛ wɔn no. Saa na na Farisifo no te. Yesu kaa wɔn ho asɛm sɛ: “Wɔka, nanso wɔnyɛ.” (Mateo 23:3) Yesu fi ahobrɛase mu kyerɛɛ nkurɔfo a ɔkyerɛkyerɛɛ wɔn no nea na ne nkyerɛkyerɛ no kyerɛ pɔtee denam bɔ a ɔbɔɔ ne bra ma ɛne no hyiae no so. Enti bere a ɔhyɛɛ n’akyidifo no nkuran sɛ wɔnkwati akɛsesɛm wɔ wɔn asetra mu, na wonnni ade dodowpɛ akyi no, na enhia sɛ wodwennwen ansa na wɔahu nea na ɔrekyerɛ no. Wotumi huu nea na ne nsɛm yi kyerɛ no: “Sakraman wɔ atu, na wim nnomaa wɔ mmerebuw, na onipa ba no de, onni nea ɔde ne ti to.” (Mateo 8:20) Yesu som n’asuafo no denam ahobrɛase mu a ofi yɛɛ sɛnnahɔ maa wɔn no so.\n21. Dɛn na yebesusuw ho wɔ asɛm a edi hɔ no mu?\n21 Akyinnye biara nni ho sɛ, Yesu ne Ɔkyerɛkyerɛfo a ɔsen biara a watra ase pɛn! Nnipa komapafo a wohuu no na wotiee no no nyinaa huu anigye a ɔwɔ wɔ ne nkyerɛkyerɛ ho ne ɔdɔ a na ɔwɔ ma nnipa a ɔkyerɛkyerɛɛ wɔn no. Saa ara na yɛn a yesua sɛnnahɔ a ɔyɛe no ho ade nnɛ no nso hu. Nanso, yɛbɛyɛ dɛn atumi adi Kristo nhwɛso a ɛyɛ pɛ no akyi? Asɛm a edi hɔ no besusuw saa asɛmmisa no ho.\n• Dɛn ne nkyerɛkyerɛ pa nnyinaso, sɛnea hena yɛɛ ho nhwɛso?\n• Akwan bɛn so na Yesu daa no adi sɛ na n’ani gye nokware ahorow a ɔkyerɛkyerɛe no ho?\n• Ɔkwan bɛn so na Yesu daa no adi sɛ na ɔdɔ nnipa a ɔkyerɛkyerɛ wɔn no?\n• Nhwɛso ahorow bɛn na ɛkyerɛ sɛ na Yesu wɔ ɔpɛ sɛ obefi ahobrɛase mu asom nkurɔfo a ɔkyerɛkyerɛɛ wɔn no?\n[Mfonini wɔ kratafa 12]\nƆkwan bɛn so na Yesu daa no adi sɛ na n’ani gye Onyankopɔn Asɛm mu nnyinasosɛm ho?\nShare Share “Mama Mo Sɛnnahɔ”\nw02 8/15 kr. 10-14\nWiase a N’adwene Akyea Wɔ Nokwaredi Ho\nHena na Ɛsɛ sɛ Wudi no Nokware?\nWɔn Ani Agye sɛ Wɔahu Akenkan!\n‘Monkɔ So Nni M’akyi’\nƆkwan Bɛn so na Adwempa Betumi Abɔ Wo Ho Ban?\nSo Wubekura Wo Mudi mu?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 15, 2002\nShare Share ƆWƐN-ABAN—NEA ADESUA NSƐM WOM August 15, 2002\nƆWƐN-ABAN—NEA ADESUA NSƐM WOM August 15, 2002


Samuel Nhoma a Edi Kan 9:1-27\nSamuel ne Saul hyiae (1-27)\n9 Ná ɔbarima bi fi Benyamin abusuakuw mu a ne din de Kis,+ na na ɔyɛ ɔdefo. Ná ɔyɛ Abiel ba, ɔno nso yɛ Seror ba, ɔno nso yɛ Bekorat ba, na ɔno nso yɛ Benyaminni+ Afiya ba. 2 Ná ɔwɔ ɔbabarima bi a ne din de Saul,+ na na ɔyɛ aberante a sɛ ɛba ahoɔfɛ a, obiara nto no wɔ Israel. Ná ɔyɛ onipa tenten a ɔware* sen obiara wɔ ɔman no mu. 3 Saul papa Kis mfurum* yerae. Enti Kis ka kyerɛɛ ne ba Saul sɛ: “Mesrɛ wo, fa asomfo no mu baako ka wo ho, na sɔre kɔhwehwɛ mfurum no.” 4 Wɔfaa Efraim mmepɔw mu kɔfaa Salisa asaase so, nanso wɔanhu wɔn. Afei wokotwaam wɔ Saalim asaase so, nanso na wonni hɔ. Wokyinkyin Benyaminfo asaase so nyinaa, nanso wɔanhu wɔn. 5 Bere a wokoduu Suf asaase so no, Saul ka kyerɛɛ ne somfo a ɔka ne ho no sɛ: “Bra ma yɛnsan nkɔ, anyɛ saa a, me papa begyae mfurum no akyi di adwen yɛn ho mmom.”+ 6 Ɛnna ne somfo no ka kyerɛɛ no sɛ: “Hwɛ! Onyankopɔn nipa bi wɔ kurow yi mu, na nkurɔfo bu no paa. Asɛm biara a ɔka ba mu.+ Ma yɛnkɔ hɔ seesei ara. Ebia ɔbɛkyerɛ yɛn baabi a yɛmfa.” 7 Ɛnna Saul ka kyerɛɛ ne somfo no sɛ: “Sɛ yɛkɔ a, dɛn na yɛde bɛkɔ akɔma ɔbarima no? Paanoo biara nni yɛn kotoku mu, na yenni akyɛde biara a yɛde rekɔma nokware Nyankopɔn nipa no. Dɛn na yɛwɔ?” 8 Ɛnna ɔsomfo no nso ka kyerɛɛ Saul sɛ: “Hwɛ! Mikura dwetɛ dwetɛbona* nkyem anan mu baako; metumi de ama nokware Nyankopɔn nipa no na wakyerɛ yɛn baabi a yɛmfa.” 9 (Kan no, sɛ obi rekobisa Onyankopɔn hɔ biribi wɔ Israel a, asɛm a na ɔka ne sɛ: “Ma yenkohu ɔdehwɛfo no.”+ Nea wɔfrɛ no odiyifo nnɛ no, kan no a, anka wɔbɛfrɛ no ɔdehwɛfo.) 10 Ɛnna Saul ka kyerɛɛ ne somfo no sɛ: “Nea woaka no ye. Ma yɛnkɔ.” Enti wɔkɔɔ kurow a nokware Nyankopɔn nipa no wom no mu. 11 Bere a wɔreforo akɔ kurow no mu no, wohuu mmabaa bi a wɔrekɔ nsu. Ɛnna wobisaa wɔn sɛ: “Ɛha na ɔdehwɛfo+ no wɔ anaa?” 12 Wɔka kyerɛɛ wɔn sɛ: “Ɔwɔ ha. Hwɛ! Ɔwɔ mo anim. Monka mo ho; waba kurom ha nnɛ, efisɛ ɛnnɛ ɔman no bɛbɔ afɔre+ wɔ sorɔnsorɔmmea* hɔ.+ 13 Sɛ mudu kurow no mu pɛ a, mubehu no ansa na wakɔ sorɔnsorɔmmea hɔ akodidi. Sɛ ɔmmae a, obiara rennidi, efisɛ ɔno na ohyira afɔre so. Ohyira so wie ansa na wɔn a wɔafrɛ wɔn aba no adidi. Enti momforo nkɔ, efisɛ mokɔ seesei ara a mubehu no.” 14 Ɛnna wɔforo kɔɔ kurow no mu, na bere a woduu kurow no mu no, wohui sɛ Samuel rebehyia wɔn ne wɔn aforo akɔ sorɔnsorɔmmea hɔ. 15 Ade rebɛkye ama Saul aba no, Yehowa ka kyerɛɛ Samuel* sɛ: 16 “Ɔkyena sesɛɛ, mɛsoma ɔbarima bi a ofi Benyamin asaase so+ aba wo nkyɛn. Sra no ngo, na ɔnyɛ me man Israel kannifo.+ Ɔno na obegye me man afi Filistifo nsam, efisɛ mahu me man amanehunu, na wɔn sufrɛ abedu me nkyɛn.”+ 17 Bere a Samuel huu Saul no, Yehowa ka kyerɛɛ no sɛ: “Ɔbarima yi na mekaa ne ho asɛm kyerɛɛ wo sɛ, ‘Oyi na obedi me man so’ no.”+ 18 Ɛnna Saul kɔɔ Samuel nkyɛn wɔ kurow pon no ano, na ɔkae sɛ: “Mesrɛ wo, ɛhe na ɔdehwɛfo no fi wɔ?” 19 Ɛnna Samuel buaa Saul sɛ: “Mene ɔdehwɛfo no. Munni m’anim mforo nkɔ sorɔnsorɔmmea hɔ, na ɛnnɛ me ne mo bedidi.+ Anɔpa megya mo kwan, na nea wopɛ sɛ wuhu nyinaa,* mɛka akyerɛ wo. 20 Mfurum a ɛnnɛ ne nnansa wɔyerae no,+ gyae wɔn akyi di, efisɛ wɔahu wɔn. Nneɛma pa a ɛwɔ Israel nyinaa, hena na ɛyɛ ne dea? Ɛnyɛ wo ne wo papa fi nyinaa dea anaa?”+ 21 Ɛnna Saul kae sɛ: “Ɛnyɛ Benyamin abusuakuw a ɛyɛ Israel mmusuakuw mu ketewa koraa mu na mifi?+ Benyamin abusuakuw nyinaa mu no, ɛnyɛ m’abusua na esua wom? Enti adɛn nti na woaka saa asɛm yi akyerɛ me?” 22 Afei Samuel de Saul ne ne somfo no baa adidibea, na ɔde wɔn tenaa baabi titiriw wɔ wɔn a wɔafrɛ wɔn no mu; ná wɔyɛ mmarima bɛyɛ 30. 23 Samuel ka kyerɛɛ nea ɔnoa aduan no sɛ: “Fa nam a mede maa wo sɛ, ‘Fa sie’ no bra.” 24 Ɛnna nea ɔnoa aduan no kɔfaa ne srɛ no, na ɔde besii Saul anim. Na Samuel kae sɛ: “Nea wɔde siei no na wɔde abesi w’anim yi. Di, efisɛ saa bere yi nti na wɔde sie maa wo. Meka kyerɛɛ wɔn sɛ, ‘Mato nsa afrɛ nkurɔfo sɛ wommedidi.’” Enti Saul ne Samuel didii saa da no. 25 Wowiei no, wosian fii sorɔnsorɔmmea hɔ+ kɔɔ kurow no mu, na ɔne Saul kasae wɔ ɔdan atifi. 26 Afei wɔsɔree anɔpa paa ansa na anim retetew, na Samuel frɛɛ Saul wɔ ɔdan no atifi hɔ sɛ: “Yɛ ahoboa na minnya wo kwan.” Enti Saul boaboaa ne ho, na ɔne Samuel nyinaa puei. 27 Bere a wɔresian afi kurow no mu no, Samuel ka kyerɛɛ Saul sɛ: “Ka kyerɛ ɔsomfo no+ sɛ ɔmmɛsen nni yɛn anim nkɔ, nanso wo de, gyina hɔ na menka asɛm a Onyankopɔn aka no nkyerɛ wo.” Enti ɔsomfo no dii wɔn anim kɔe.\n^ Nt., “Efi ne mmati rekɔ no, na ɔware.”\n^ Nt., “mfurum abere.”\n^ Nt., “yii Samuel asotiw.”\n^ Nt., “nea ɛwɔ wo komam nyinaa.”


1 Korintofo 10:13—Onyankopɔn Di Kan Hwɛ Sɔhwɛ a Yebehyia Anaa?\nYehowa Atirimpɔw Bɛbam!\nAgyede No—“Adekyɛde a Ɛyɛ Pɛ” a Efi Agya no Nkyɛn\nASETENAM NSƐM Onyankopɔn Adom Yɛn Wɔ Akwan Pii So\nYehowa Di Ne Nkurɔfo Anim\nHena na Ɔredi Onyankopɔn Nkurɔfo Anim Nnɛ?\nTETE WƆ BI KA “Ɔkwan Biara Nni Hɔ a Ɛyɛ Mmonkyimmɔnka Anaa Ɛware Dodoodo”\nKENKAN WƆ Afrikaans Albanian Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nƆwɛn-Aban—Nea Adesua Nsɛm Wom | February 2017\nƆsomafo Paulo kyerɛwee sɛ Yehowa ‘remma wɔnsɔ mo nhwɛ ntra nea mubetumi.’ (1 Kor. 10:13) So wei kyerɛ sɛ Yehowa di kan hwɛ sɔhwɛ a yebetumi agyina ano ansa na wama aba yɛn so anaa?\nWo de, susuw nea adwene a ɛte saa kyerɛ ho hwɛ. Onua bi a ne babarima kum ne ho bisae sɛ: ‘Enti yɛn babarima a okum ne ho no, Yehowa dii kan hwɛe sɛ me ne me yere betumi agyina ano anaa? Ná Onyankopɔn adi kan ahu sɛ yebetumi agyina ano nti na ɔma esii anaa?’ So nnyinaso titiriw bi wɔ hɔ a yebetumi agyina so aka sɛ Yehowa na ɔma nneɛma a ɛte saa sisi wɔ yɛn asetena mu?\nSɛ yɛhwɛ asɛm a Paulo kae wɔ 1 Korintofo 10:13 no yiye paa a, yehu sɛ: Biribiara nni Kyerɛwnsɛm no mu a ɛkyerɛ sɛ Yehowa di kan hwɛ sɔhwɛ a yebetumi agyina ano ansa na wama aba yɛn so. Momma yɛnhwɛ nneɛma nnan bi a ebetumi ama yɛaka saa.\nNea edi kan, Yehowa ama nnipa nyinaa kwan sɛ wotumi paw nea wɔpɛ. Ɔpɛ sɛ yɛn ankasa paw sɛnea yɛbɛbɔ yɛn bra. (Deut. 30:19, 20; Yos. 24:15) Sɛ yɛbɔ yɛn bra yiye a, yebetumi ahwɛ kwan sɛ Yehowa bɛkyerɛ yɛn anammɔn kwan. (Mmeb. 16:9) Nanso, sɛ yɛpaw kwammɔne a, ɛnde nea ɛbɛba biara, yɛn ara na yɛbɛsoa. (Gal. 6:7) Sɛ Yehowa ankasa na ɔpaw sɔhwɛ a ɛbɛba yɛn so a, anka ɛno renkyerɛ sɛ hokwan a ɔde ama yɛn sɛ yɛn ankasa betumi apaw nea yɛpɛ no, wagye afi yɛn nsam ara ne sa?\nNea ɛto so mmienu, Yehowa mmɔ yɛn ho ban mfi ‘asiane a ɛto yɛn bere a yɛnhwɛ kwan’ no ho. (Ɔsɛnk. 9:11) Ɛtɔ da a, yetumi hyia akwanhyia. Ebi wɔ hɔ a, ani yɛ nyan paa. Nea ɛma etumi ba saa ne sɛ, ɛtɔ da a na asɛm ne asɛm na ahyia. Yesu kaa aban bi a edwiriw guu nnipa 18 so ma wowuwui ho asɛm. Ɔkyerɛɛ mu sɛ, ɛnyɛ Onyankopɔn na ɔmaa saa nkurɔfo no wuwui. (Luka 13:1-5) Sɛ obi nya adwene sɛ Onyankopɔn di kan paw wɔn a wobenya nkwa ne wɔn a wobewu wɔ asiane bi mu a, wunhu sɛ ntease nnim koraa?\nNea ɛto so mmiɛnsa, nokwaredi ho ɔsɛmpɔw a asɔre no, yɛn mu biara ho wom bi. Kae sɛ, Satan abɔ nnipa a wɔsom Yehowa nyinaa sobo sɛ, sɛ wohyia sɔhwɛ a, wɔrenni Yehowa nokware, na mmom wobegyae wɔn mũdi mu. (Hiob 1:9-11; 2:4; Adi. 12:10) Enti, sɛ sɔhwɛ bi reba yɛn so, na Yehowa siw ano esiane sɛ ɔte nka sɛ ɛboro yɛn so nti a, wunnye nni sɛ ɛbɛma ayɛ sɛ gyama sobo a Satan abɔ sɛ pɛsɛmenkominya nti na yɛsom Onyankopɔn no yɛ nokware?\nNea ɛto so nnan, ɛnyɛ bere nyinaa na Yehowa de ne tumi a ɛma ohu nea ɛbɛto yɛn daakye no di dwuma. Sɛ obi ka sɛ Yehowa di kan paw sɔhwɛ a yebehyia a, na ɔrekyerɛ sɛ Yehowa nim nea ebesi wɔ yɛn asetenam daakye nyinaa. Nanso, adwene a ɛte saa nni nnyinaso biara wɔ Kyerɛwnsɛm no mu. Nokwasɛm ne sɛ, Onyankopɔn betumi ahu nea ebesi daakye. (Yes. 46:10) Nanso, Bible ma yehu sɛ ɛnyɛ bere nyinaa na ɔde ne tumi a ɛma ohu nea ebesi daakye no di dwuma. (Gen. 18:20, 21; 22:12) Esiane sɛ Yehowa pɛ sɛ yɛn ankasa paw nea yɛpɛ nti, ɛnyɛ bere nyinaa na ɔde ne tumi a ɛma ohu nea ebesi daakye no di dwuma. So ɛnyɛ saa na Onyankopɔn a ɔmpɛ sɛ ɔbɛhyɛ yɛn ama yɛayɛ biribi, na ɔyɛ n’ade pɛpɛɛpɛ bere nyinaa no bɛyɛ?—Deut. 32:4; 2 Kor. 3:17.\nƐnde, dɛn na na Paulo rekyerɛ bere a ɔkae sɛ ‘Onyankopɔn remma wɔnsɔ mo nhwɛ ntra nea mubetumi’ no? Ɛnyɛ nea Yehowa di kan yɛ ansa na sɔhwɛ bi aba ho asɛm na na Paulo reka. Mmom no, na ɔreka nea Yehowa yɛ bere a yɛrehyia sɔhwɛ. Asɛm a ɔsomafo no kae no ma yenya awerɛhyem sɛ, sɛ yɛde yɛn ho to Yehowa so a, obeso yɛn mu ama yɛatumi agyina sɔhwɛ biara a yebehyia wɔ asetenam no ano. (Dw. 55:22) Awerɛkyekyesɛm a Paulo kae yi gyina nokwasɛm mmienu bi so.\nNea edi kan ne sɛ, sɔhwɛ a ɛto yɛn no, “ɛto nnipa nyinaa.” Wei kyerɛ sɛ, sɔhwɛ a ɛto yɛn no, ebi to nnipa nyinaa. Sɛ yɛde yɛn ho to Onyankopɔn so a, yebehu sɛ sɔhwɛ a yehyia no mmoro yɛn ahoɔden so. (1 Pet. 5:8, 9) Paulo kaa sɔhwɛ ahorow a Israelfo no hyiae wɔ sare no so ho asɛm wɔ 1 Korintofo ti 10 no mfiase. Ɛno akyi ansa na ɔrebɛka asɛm a ɛwɔ nkyekyɛm 13 no. (1 Kor. 10:6-11) Ná saa sɔhwɛ ahorow no mu biara mmoro nnipa ahoɔden so. Saa ara nso na na ɛnyɛ nea ɛkyɛn so a na Israelfo a wodi nokware no rentumi nnyina ano. Paulo kaa no mpɛn nnan sɛ “wɔn mu binom” anyɛ osetie. Awerɛhosɛm ne sɛ, esiane sɛ Israelfo binom amfa wɔn ho anto Onyankopɔn so nti, wodii akɔnnɔ bɔne akyi.\nNea ɛto so mmienu ne sɛ, “Onyankopɔn yɛ ɔnokwafo.” Sɛ yɛhwɛ sɛnea Onyankopɔn ne ne nkurɔfo a wɔtenaa ase tete no dii a, yehu sɛ Yehowa yi n’adɔe adi kyerɛ “wɔn a wɔdɔ no na wodi ne mmara so no.” (Deut. 7:9) Ɛsan ma yehu sɛ, Onyankopɔn hyɛ bɔ a odi so bere nyinaa. (Yos. 23:14) Yehowa adi nokware fi teteete. Ɛno nti, wɔn a wɔdɔ no na wotie n’asɛm no betumi anya ahotoso sɛ, sɔhwɛ a wobehyia no, Yehowa bedi bɔhyɛ a ɛwɔ afã mmienu yi so: (1) Sɛ wohyia sɔhwɛ bi a, ɔrenhwɛ mma emu nyɛ den araa nkodu baabi a wɔrentumi nnyina ano, afei (2) ‘ɔbɛma kwan abɛda sɔhwɛ no ho a wɔde befi mu.’\nYehowa ‘kyekye yɛn werɛ yɛn ahohia nyinaa mu’\nSɛ wɔn a wɔde wɔn ho to Yehowa so no hyia sɔhwɛ a, ɔkwan bɛn so na Yehowa ma kwan bɛda ho ma wɔn? Nokwasɛm ne sɛ, sɛ Yehowa pɛ a, obetumi ayi sɔhwɛ a yehyia no afi hɔ. Nanso, kae asɛm a Paulo kae yi: “[Yehowa bɛma] kwan abɛda sɔhwɛ no ho a mode befi mu, na moatumi agyina ano.” Ɛno nti, mpɛn pii no, sɛnea Yehowa ‘ma kwan bɛda sɔhwɛ ho’ ne sɛ, ɔma yɛn nea yehia na ama yɛatumi agyina sɔhwɛ no ano. Sɛnea Yehowa betumi ama kwan abɛda sɔhwɛ ho no bi ni. Ma yɛnhwɛ:\n“Ɔkyekye yɛn werɛ yɛn ahohia nyinaa mu.” (2 Kor. 1:3, 4) Yehowa betumi ama yɛn asom adwo yɛn na waka yɛn koma ato yɛn yam. Obetumi ayɛ saa denam n’Asɛm no, ne honhom kronkron, ne honhom fam aduan a akoa nokwafo no de ma yɛn no so.—Mat. 24:45; Yoh. 14:16; Rom. 15:4.\nƆnam ne honhom kronkron so betumi ama yɛn akwankyerɛ. (Yoh. 14:26) Sɛ yehyia sɔhwɛ a, honhom no betumi aboa yɛn ama yɛakae Bible mu nsɛm ne nnyinasosɛm na ama yɛahu anammɔn pa a ɛsɛ sɛ yetu.\nObetumi ama n’abɔfo aboa yɛn.—Heb. 1:14.\nObetumi afa yɛn nuanom Kristofo so aboa yɛn. Ebia ɔbɛma wɔaka nsɛm bi na wɔayɛ nneɛma bi a ‘ɛbɛhyɛ yɛn den.’—Kol. 4:11.\nEnti sɛ yɛbɔ nea yɛaka yi nyinaa mua a, dɛn na asɛm a Paulo kae wɔ 1 Korintofo 10:13 no kyerɛ? Ɛne sɛ, Yehowa nni kan nhwɛ sɔhwɛ a yebetumi agyina ano ansa na wama aba yɛn so. Nanso, sɛ yehyia sɔhwɛ wɔ yɛn asetenam a, yebetumi anya awerɛhyem sɛ: Sɛ yɛde yɛn ho to Yehowa so koraa a, ɔremma sɔhwɛ no mmoro nea nnipa betumi agyina ano so. Mmom no, bere nyinaa ɔbɛma kwan abɛda ho na ama yɛatumi agyina ano. Hwɛ sɛnea saa asɛm yi yɛ awerɛkyekye fa!\nNsɛmmisa a Efi Akenkanfo Hɔ—February 2017\nƆWƐN-ABAN—NEA ADESUA NSƐM WOM February 2017


1 Ahene 21:1-29\n21 Na nsɛm yi akyi no, ná Yesreelni Nabot wɔ bobeturo bi a ɛbɛn Samaria hene Ahab ahemfie wɔ Yesreel.+ 2 Enti Ahab ka kyerɛɛ Nabot sɛ: “Fa wo bobeturo+ no ma me ɛ,+ na memfa nyɛ mfikyifuw,+ efisɛ ɛbɛn me fie; mɛma wo bobeturo a eye sen eyi de asi ananmu. Anaa wopɛ+ nso a, mɛma wo sika de atua ka.” 3 Nanso Nabot ka kyerɛɛ Ahab sɛ: “Ɛmpare me+ sɛ megyina Yehowa anim+ de m’agyanom agyapade ama wo.”+ 4 Ɛnna Ahab de awerɛhow baa ne fie mmɔbɔmmɔbɔ, asɛm a Yesreelni Nabot ka kyerɛɛ no sɛ: “Meremfa m’agyanom agyapade mma wo” no nti. Na ɔbɛdaa ne mpa so dan n’ani,+ na wannidi. 5 Ɛnna ne yere Yesebel+ baa ne nkyɛn bebisaa no sɛ: “Dɛn nti na wo honhom abotow+ na wunnidi yi?” 6 Ɛnna ɔka kyerɛɛ ne yere sɛ: “Me ne Yesreelni Nabot kasae, na meka kyerɛɛ no sɛ, ‘Fa wo bobeturo no ma me, na memma wo sika mfa ntua ka. Anaa wopɛ nso a, ma memma wo bobeturo foforo nsi ananmu.’ Nanso ɔka kyerɛɛ me sɛ, ‘Meremfa me bobeturo no mma wo.’”+ 7 Ɛnna ne yere Yesebel ka kyerɛɛ no sɛ: “Ɛnyɛ wo na wudi Israel so hene?+ Sɔre didi na ma wo koma ani nnye. Me ara mede Yesreelni Nabot bobeturo no bɛma wo.”+ 8 Enti ɔkyerɛw krataa+ wɔ Ahab din mu de ɔhene nsɔano sɔɔ ano,+ na ɔde krataa no kɔmomaa kurom hɔ mpanyimfo+ ne mmapɔmma a wɔne Nabot te no. 9 Nsɛm a ɔkyerɛw wɔ krataa no mu ne sɛ:+ “Monka mma wonni mmuada, na momma Nabot ntena nnipa no ti. 10 Afei momma mmarima ahuhufo+ baanu+ ntena n’anim na wonni adanse ntia no+ sɛ, ‘Woadome Onyankopɔn ne ɔhene!’+ Afei momfa no mfi adi nkosiw no abo mma onwu.”+ 11 Enti ne kuromfo no, mpanyimfo ne mmapɔmma a wɔwɔ ne kurom hɔ no yɛɛ nea Yesebel de nkra brɛɛ wɔn sɛ wɔnyɛ no, wɔyɛe sɛnea wɔakyerɛw wɔ krataa a ɔde kɔmaa wɔn no mu pɛpɛɛpɛ.+ 12 Wɔkae ma wodii mmuada,+ na wɔmaa Nabot tenaa nnipa no anim. 13 Mmarima ahuhufo baanu bɛtenaa n’anim, na mmarima ahuhufo no dii adanse tiaa no, kyerɛ sɛ, wodii adanse tiaa Nabot wɔ nnipa no anim sɛ: “Nabot adome Onyankopɔn ne ɔhene!”+ Afei wɔde no fii adi kɔɔ kurotia, na wokosiw no abo ma owui.+ 14 Ɛnna wɔsoma kɔka kyerɛɛ Yesebel sɛ: “Wɔasiw Nabot abo ma wawu.”+ 15 Bere a Yesebel tee sɛ wɔasiw Nabot abo ma wawu no, ɛhɔ ara na Yesebel ka kyerɛɛ Ahab sɛ: “Sɔre kɔfa Yesreelni Nabot bobeturo+ a wamfa amma wo annye sika no, na Nabot nte nkwa mu bio, wawu.” 16 Bere a Ahab tee sɛ Nabot awu no, ntɛm ara na ɔsɔre kɔɔ Yesreelni Nabot bobeturo no mu sɛ ɔrekɔfa.+ 17 Na Yehowa asɛm+ baa Tisbini Elia+ nkyɛn sɛ: 18 “Sɔre kohyia Israel hene Ahab a ɔwɔ Samaria+ no. Ɔwɔ Nabot bobeturo no mu, wakɔ hɔ sɛ ɔrekɔfa. 19 Kɔka kyerɛ no sɛ, ‘Nea Yehowa aka ni: “Woakum+ obi asan afa n’ade?”’+ San ka kyerɛ no sɛ, ‘Nea Yehowa aka ni, “Faako+ a akraman taforoo Nabot mogya no, ɛhɔ ara na akraman bɛtaforo wo nso wo mogya.”’”+ 20 Ɛnna Ahab ka kyerɛɛ Elia sɛ: “Ɔtamfo, woabehu me?”+ na ɔno nso kae sɛ: “Mabehu wo. ‘Esiane sɛ woatɔn wo ho sɛ wobɛyɛ Yehowa ani so bɔne+ nti, 21 hwɛ, mede mmusu reba wo so;+ mɛpra w’akyi nyinaa akɔ,+ na matwa Ahab fie barima+ biara akyene, Israel nipahunu a onni ɔboafo mpo. 22 Na mɛyɛ wo fie sɛ Nebat ba Yeroboam fie+ ne Ahiya ba Baasa fie,+ bɔne a woayɛ de ahyɛ me abufuw ne bɔne a woama Israel nso ayɛ nti.’+ 23 Na Yesebel nso, nea Yehowa aka wɔ ne ho ne sɛ, ‘Akraman na ebedi Yesebel nam wɔ Yesreel asase no so.+ 24 Ahab ho nipa biara a obewu wɔ kurow mu no, akraman na ebedi ne nam, na nea obewu wɔ wuram no, ewim nnomaa na ebedi ne nam.+ 25 Obiara biara nni hɔ a ɔyɛɛ n’ade sɛ Ahab+ a ɔtɔn ne ho sɛ ɔbɛyɛ Yehowa ani so bɔne, a ne yere Yesebel+ nso piapiaa+ no no. 26 Na ɔyɛɛ akyide a enye koraa kodii abosom fĩ akyi,+ sɛnea Amorifo a Yehowa pam wɔn fii Israelfo anim+ nyinaa yɛe no.’” 27 Bere a Ahab tee nsɛm yi no, ɛhɔ ara na osuan n’atade mu, na ɔde atweaatam kataa ne ho;+ odii mmuada na ɔdaa atweaatam mu na ɔnantew awerɛhow mu.+ 28 Ɛnna Yehowa asɛm baa Tisbini Elia nkyɛn sɛ: 29 “Woahu sɛnea me nti Ahab abrɛ ne ho ase no?+ Esiane sɛ wabrɛ ne ho ase m’anim nti, meremfa mmusu no mma wɔ ne nna mu.+ Ne ba nna mu na mede mmusu no bɛba ne fie.”+


Paul wɔ Makedonia ne Greece (1-6)\nWonyan Eutiko wɔ Troa (7-12)\nWofii Troa kɔɔ Mileto (13-16)\nPaul ne Efeso asafo mu mpanyimfo hyiae (17-38)\nƆkyerɛkyerɛe wɔ afi afi (20)\n“Ɔma mu wɔ anigye pii” (35)\n20 Bere a basabasa no ano brɛɛ ase no, Paul soma kɔfrɛɛ asuafo no. Afei ɔhyɛɛ wɔn nkuran, na ɔne wɔn dii nkra, na osii kwan so kɔɔ Makedonia. 2 Na okyinkyin hɔ, na ɔkaa nsɛm bebree de hyɛɛ wɔn a wɔwɔ hɔ no nkuran. Owiei no, ɔbaa Greece. 3 Odii abosome abiɛsa wɔ hɔ, na ɔresan akɔ no, ɔyɛɛ n’adwene sɛ ɔbɛkɔ akɔfa Makedonia mmom, efisɛ bere a ɔrebɛkɔ Siria no, Yudafo no bɔɔ ne ho pɔw.+ 4 Wɔn a na wɔka ne ho ne Beroiani Piro ba Sopata, Aristarko+ ne Sekundo a wɔyɛ Tesalonikafo, Derbeni Gaio, Timoteo,+ ne Tikiko+ ne Trofimo+ a wofi Asia mantam mu no. 5 Saa mmarima yi dii kan, na wɔkɔtwɛn yɛn wɔ Troa; 6 na Paanoo a Mmɔkaw* Nnim+ nna no akyi no, yɛtenaa hyɛn mu faa po so fii Filipi. Nnanum akyi no, yɛkɔtoo wɔn wɔ Troa, na yedii nnanson wɔ hɔ. 7 Da a edi kan wɔ nnawɔtwe no mu no, na yɛahyiam sɛ yɛrebedidi. Ɛnna Paul fii ase kasa kyerɛɛ wɔn, efisɛ ade kye a, na obefi hɔ. Na ɔkasae ara kosii anadwo dasum. 8 Enti na akanea pii wɔ abansoro dan a yɛahyia wom no mu. 9 Bere a Paul gu so rekasa no, na aberante bi a wɔfrɛ no Eutiko te mfɛnsere no ano. Aberante no faa mu dae hatee, na nna no nti, ofii abansoro a ɛto so abiɛsa no so bɛhwee fam, na bere a wɔmaa no so no, na wawu. 10 Na Paul sian kɔɔ fam kobutuw no so, na ɔbam no+ kae sɛ: “Munnyae gyegyeegye no, na onwui.”*+ 11 Afei Paul foroo abansoro no, na ɔfaa aduan,* na ofii ase dii. Na ɔtoaa so bɔɔ nkɔmmɔ ara koduu ahemanakye, na afei ofii hɔ kɔe. 12 Enti wɔde aberante no kɔe, na wonyaa awerɛkyekye kɛse sɛ wɔanyan no aba nkwa mu. 13 Na yɛfaa po so hyɛn, na yɛkɔɔ Aso sɛ yɛrekɔfa Paul. Efisɛ na wadi kan aka akyerɛ yɛn sɛ ɔbɛnantew akɔ hɔ, enti yenhyia no wɔ hɔ na yɛmfa no. 14 Enti bere a ɔne yɛn hyiae wɔ Aso no, yɛfaa no ne no kɔɔ Mitilene. 15 Bere a ade kyee no, yetu fii hɔ, na yekoduu Kio mpoano, na da a edi hɔ no, yɛkɔɔ Samo, na ade kyee no, yekoduu Mileto. 16 Ná Paul ayɛ n’adwene sɛ ɔrennyina Efeso,+ sɛnea ɛbɛyɛ a ɔrensɛe bere biara wɔ Asia mantam no mu. Efisɛ na ɔrepɛ ntɛm, na sɛ ɛbɛyɛ yiye a, wakodu Yerusalem+ ɛda a wodi Pentekoste Afahyɛ no. 17 Bere a ɔwɔ Mileto no, ɔsoma kɔɔ Efeso kɔfrɛɛ asafo mu mpanyimfo no. 18 Wɔbaa ne nkyɛn no, ɔka kyerɛɛ wɔn sɛ: “Efi da a edi kan a mebaa Asia mantam mu+ no, mo ara munim sɛnea mebɔɔ me bra wɔ mo mu, 19 sɛnea mede ahobrɛase kɛse*+ ne nisu som Awurade, ne sɛnea pɔw a Yudafo no bɔe nti, mefaa sɔhwɛ pii mu no. 20 Nneɛma a mfaso wɔ so* biara, meka kyerɛɛ mo; mamfa ansie mo. Na mekyerɛkyerɛɛ mo baguam+ ne afi afi mu.+ 21 Na midii adanse frenkyemm kyerɛɛ Yudafo ne Greecefo sɛ, wɔnsakra wɔn adwene+ na wɔmmra Onyankopɔn nkyɛn, na wonnye yɛn Awurade Yesu nni.+ 22 Afei hwɛ! honhom no ahyɛ me, enti merekɔ Yerusalem. Ɛwom, minnim nea ɛbɛto me wɔ hɔ, 23 nanso nea minim ara ne sɛ, kurow biara mu no, honhom kronkron no kɔ so di me adanse sɛ wɔde me bɛto afiase, na amanehunu da hɔ retwɛn me.+ 24 Nanso, me ara me nkwa* ho nhia me pii.* Nea ehia me ne sɛ mewie mmirika a meretu no,+ na mawie ɔsom adwuma a minya fii Awurade Yesu hɔ no. Ɛne sɛ medi Onyankopɔn adom ho asɛmpa no ho adanse frenkyemm. 25 “Afei hwɛ! Minim sɛ mo a mekaa Ahenni no ho asɛm kyerɛɛ mo no, obiara renhu m’anim bio da. 26 Enti miyi mo adansefo nnɛ da yi sɛ, minni fɔ wɔ onipa biara mogya ho,*+ 27 efisɛ nea Onyankopɔn abɔ ne tirim sɛ ɔbɛyɛ* nyinaa, meka kyerɛɛ mo; mamfa ansie mo.+ 28 Momma mo ani mmra mo ho+ ne nguankuw no nyinaa so, efisɛ honhom kronkron no apaw mo ahwɛfo+ wɔ wɔn mu, sɛ monhwɛ Onyankopɔn asafo+ a ɔde ɔno ara ne Ba mogya+ tɔe no so yiye. 29 Minim sɛ mekɔ a, mpataku bɔne* bɛba mo mu,+ na wɔrenyɛ nguankuw no brɛbrɛ, 30 na mo ara mo mu na mmarima bɛsɔre, na wɔbɛkasa akyinkyim nsɛm de atwe asuafo no adi wɔn akyi.+ 31 “Enti monwɛn, na monkae sɛ mfe abiɛsa ni,+ awia ne anadwo, mede nisu tuu mo mu biara fo; mannyae da. 32 Afei mede mo hyɛ Onyankopɔn nsa, na mede mo hyɛ asɛm a efi n’adom mu no ase. Saa asɛm no betumi ahyɛ mo den, na ama moanya agyapade wɔ wɔn a wɔatew wɔn ho nyinaa mu.+ 33 M’ani mmeree obiara dwetɛ anaa sika kɔkɔɔ anaa ataade.+ 34 Mo ara munim sɛ, nsa yi na ama manya nea mihia,+ na ɛno ara nso na ama wɔn a wɔka me ho no anya nea wohia. 35 Biribiara mu, mede me nneyɛe ama moahu sɛ, ɛsɛ sɛ moyɛ adwumaden+ de boa wɔn a wɔyɛ mmerɛw no. Na ɛsɛ sɛ mokae asɛm a Awurade Yesu ankasa kae yi: ‘Ɔma mu wɔ anigye pii+ sen ogye.’” 36 Bere a ɔkaa eyinom wiei no, ɔne wɔn nyinaa buu nkotodwe, na wɔbɔɔ mpae. 37 Nokwarem no, wɔn nyinaa sui yiye, na wɔbam Paul,* na wofew n’ano. 38 Na nea ɛyɛɛ wɔn awerɛhow paa ne asɛm a ɔkae sɛ wɔrenhu n’anim bio no.+ Na wokogyaa no kwan kɔɔ po so hyɛn no mu.\n^ Anaa “ne kra wɔ ne mu.”\n^ Nt., “obubuu paanoo.”\n^ Anaa “ahobrɛase adwene.”\n^ Anaa “Nneɛma a ɛbɛboa mo.”\n^ Anaa “mimmu me nkwa sɛ ade a ɛsom bo.”\n^ Anaa “me ho afi wɔ nnipa nyinaa mogya ho.”\n^ Anaa “efisɛ Onyankopɔn agyinatu.”\n^ Nt., “wɔtɔɔ Paul kɔn ho.”


18 Saa bere no na ɔhene biara nni Israel.+ Na saa nna no mu no na Dan abusuakuw+ no rehwehwɛ asase atena so, efisɛ ɛde besi saa bere no na wonnyaa agyapade wɔ Israel mmusua no mu.+ 2 Enti Danfo no somaa wɔn abusua no mu mmarima baanum a wɔyɛ akokodurufo fii Sora+ ne Estaol+ sɛ wonkokyinkyin nhwɛ+ sɛnea asase no te. Na wɔka kyerɛɛ wɔn sɛ: “Monkɔfa asase no so nhwɛ sɛnea ɛte.” Akyiri yi wokoduu Mika+ fie wɔ Efraim+ bepɔw so, na wɔdaa hɔ ma ade kyee. 3 Bere a wɔbɛn Mika fie no, wɔtee Lewini aberante no nne, enti wɔman hɔ. Na wobisaa no sɛ: “Hena na ɔde wo baa ha, woreyɛ dɛn wɔ ha, na dɛn koraa na wowɔ wɔ ha?” 4 Obuaa wɔn sɛ: “Sɛɛ ne sɛɛ na Mika yɛ maa me, na wabɔ me paa+ sɛ menyɛ ne sɔfo.”+ 5 Afei wɔka kyerɛɛ no sɛ: “Yɛsrɛ wo bisa+ Onyankopɔn+ ma yɛn na yenhu sɛ ɔkwan a yɛrekɔ no besi yɛn yiye anaa.” 6 Na ɔsɔfo no ka kyerɛɛ wɔn sɛ: “Momfa asomdwoe nkɔ, efisɛ ɔkwan a morekɔ no da Yehowa anim.” 7 Ɛnna mmarima baanum no sii mu koduu Lais,+ na wohui sɛ nnipa no te wɔn ho so sɛnea Sidonfo su te. Ná wɔte hɔ komm a hwee nhaw wɔn,+ na otirimɔdenfo biara nni hɔ a ɔhyɛ wɔn so wɔ asase no so. Bio nso wɔne Sidonfo+ ntam ware, na wɔne nnipa biara nni hwee yɛ. 8 Akyiri yi wɔsan baa wɔn nuanom nkyɛn wɔ Sora+ ne Estaol,+ na wɔn nuanom no bisaa wɔn sɛ: “Ɛkɔɔ dɛn?” 9 Ɛnna wɔkae sɛ: “Monsɔre na yɛnkɔ wɔn so, efisɛ yɛakohu sɛ asase no ye.+ Mote hɔ reyɛ dɛn? Monkeka mo ho na monkɔfa asase no.+ 10 Sɛ mokɔ a, mubehu sɛ nnipa no te hɔ a hwee nhaw wɔn+ na asase no sõ. Onyankopɔn de ahyɛ mo nsa,+ na biribiara nni asase so a ɛho yɛ nã wɔ hɔ.”+ 11 Afei Dan abusuakuw+ no mu mmarima ahansia a wɔde akode ahyehyɛ wɔn ho siim fii Sora ne Estaol+ kɔe. 12 Na wɔkɔsoɛɛ Kiriat-Yearim+ wɔ Yuda. Enti wɔtoo hɔ din Mahane-Dan+ na wɔfrɛ hɔ saa de besi nnɛ. Ɛwɔ Kiriat-Yearim atɔe fam. 13 Wofi hɔ twaam kɔɔ Efraim bepɔw so koduu Mika+ fie. 14 Ɛnna mmarima baanum a wɔkɔhwɛɛ+ Lais+ asase no ka kyerɛɛ wɔn nuanom no sɛ: “Munim sɛ asɔfotade ne terafim honi+ ne ohoni a wɔasen+ ne nea wɔagu+ wɔ fie yi mu? Afei monhwɛ nea mobɛyɛ.”+ 15 Enti wɔman kɔɔ Lewini+ aberante no fie wɔ Mika fie, na wobisaa no sɛnea n’apɔw mu te.+ 16 Saa bere yi nyinaa na Danfo+ mmarima ahansia a wɔde akode+ ahyehyɛ wɔn ho no gyinagyina pon no ano. 17 Afei mmarima baanum a wɔkɔhwɛɛ asase no+ wuraa fie hɔ sɛ wɔrekɔfa ohoni a wɔasen+ ne asɔfotade+ ne terafim honi+ ne ohoni a wɔagu+ no. (Saa bere no na ɔsɔfo+ no ne mmarima ahansia a wɔde akode ahyehyɛ wɔn ho no gyina pon no ano.) 18 Na wɔkɔɔ Mika fie kɔfaa honi a wɔasen ne asɔfotade ne terafim honi ne ohoni a wɔagu+ no. Ɛnna ɔsɔfo+ no bisaa wɔn sɛ: “Dɛn na moreyɛ yi?” 19 Na wɔka kyerɛɛ no sɛ: “Yɛ komm. Fa wo nsa to w’ano, na wo ne yɛn nkɔ na yɛmfa wo nyɛ yɛn papa+ ne yɛn sɔfo.+ Sɛ́ wobɛyɛ ɔsɔfo wɔ onipa biako+ fie ne sɛ wobɛyɛ ɔsɔfo ama Israel abusuakuw+ ne abusua bi, nea ɛwɔ he na eye?” 20 Ɔsɔfo no penee so+ na ɔfaa asɔfotade ne terafim honi ne ohoni a wɔasen no,+ na ɔkɔkaa nnipa no ho. 21 Afei wɔdan wɔn ho kɔe, na wɔmaa mmofra nketewa ne wɔn mmoa ne wɔn agyapade dii anim.+ 22 Bere a wofi Mika fie kɔɔ akyiri kakra no, Mika+ afipamfo behyiae, na wotiw Danfo no. 23 Na wɔteɛɛm frɛɛ Danfo no, ɛnna wɔdan wɔn ani bisaa Mika sɛ: “Dɛn na ɛyɛ wo+ a wukura dɔm kɛse yi?” 24 Ɛnna ɔkae sɛ: “Anyame+ a mayɛ+ no moafa de ɔsɔfo+ no aka ho kɔ, na dɛn bio na mewɔ?+ Adɛn na mutwa mo ho bisa me sɛ, ‘Dɛn na ɛyɛ wo?’” 25 Na Danfo no ka kyerɛɛ no sɛ: “Yɛmpɛ sɛ yɛbɛte wo nne wɔ yɛn mu, anyɛ saa a, mmarima a wɔn bo afuw+ yi bɛtow ahyɛ mo so, na wo ne wo fiefo nyinaa bɛhwere mo kra.” 26 Danfo no toaa wɔn akwantu so, na Mika hui sɛ wɔn ho yɛ den sen no,+ enti ɔsan n’akyi kɔɔ ne fie. 27 Wɔfaa nea Mika ayɛ no ne ne sɔfo+ no de wɔn ani kyerɛɛ Lais,+ na wɔkɔtow hyɛɛ nnipa a wɔte hɔ komm a hwee nhaw wɔn+ no so. Wɔde nkrante+ kunkum wɔn de ogya hyew kurow no.+ 28 Obiara nni hɔ a na obegye wɔn, efisɛ na kurow no ne Sidon+ ntam ware, na wɔne nnipa biara nni hwee yɛ; ná kurow no da Bet-Rehob+ asasetaw so. Afei wɔsan kyekyee kurow no tenaa mu.+ 29 Na wɔde wɔn papa Dan+ a ɔyɛ Israel ba+ no din too kurow no, enti wɔfrɛɛ hɔ Dan. Nanso kan no na wɔfrɛ kurow no Lais.+ 30 Ɛno akyi no Danfo no de ohoni a wɔasen+ no sii hɔ fae. Na Mose ba Gersom+ ba Yonatan+ ne ne mma bɛyɛɛ Dan abusuakuw no asɔfo kosii da a wɔfaa ɔman no kɔɔ nkoasom mu.+ 31 Enti wɔfaa Mika honi a wɔasen no bere a nokware Nyankopɔn fie+ wɔ Silo+ nyinaa.


35 Elihu toaa ne nsɛm no so sɛ: 2 “Eyi na wubu no trenee no?Woka sɛ, ‘Meteɛ sen Onyankopɔn.’+ 3 Ampa ara woka sɛ, ‘Mfaso bɛn na wunya?+Mfaso bɛn na ɛwɔ so sen sɛ anka mɛyɛ bɔne?’+ 4 Mɛma wo mmuae,Wo ne wo nnamfo+ a wɔka wo ho no. 5 Ma w’ani so hwɛ ɔsoro,+Hwɛ omununkum+ sɛ ɛkorɔn sen wo koraa. 6 Sɛ woyɛ bɔne a, dɛn na woyɛ tia no?+Na sɛ w’atuatew dɔɔso a, dɛn na ɛyɛ no? 7 Sɛ woyɛ nea ɛteɛ a, dɛn na ɛde ma no,Na dɛn na onya fi wo nsam?+ 8 Onipa te sɛ wo na w’amumɔyɛ betumi atia no,+Na sɛ woyɛ adetrenee a, onipa desani mmom na woyɛ ma no.+ 9 Nhyɛso bebrebe nti wɔteɛm hwehwɛ mmoa;+Nnipa akɛse basa nti wosu hwehwɛ mmoa.+ 10 Nanso wɔn mu biara nka sɛ, ‘Ɛhe na Onyankopɔn, me Bɔfo Kɛse no wɔ,+Nea ɔma wɔto nnwom anadwo no?’+ 11 Ɔno na ɔkyerɛkyerɛ+ yɛn sen asase so mmoa,+Na ɔma yehu nyansa sen wim nnomaa. 12 Wɔteɛm, nanso ommua,+Nnebɔneyɛfo ahantan nti.+ 13 Efisɛ nkontompo de, Onyankopɔn ntie,+Na ade nyinaa so Tumfoɔ no nhwɛ.+ 14 Na sɛ woka sɛ wunhu no a, ɛnde obebu wo dɛn!+Asɛm no da n’anim, enti twɛn no ara.+ 15 Ɔmmɛtwee asõ n’abufuw mu,+Enti ɔmfaa n’adwene nkɔɔ kasa hunu no so.+ 16 Hiob bue n’ano kwa;Ɔkeka nsɛm pii kɛkɛ a nimdeɛ nnim.”+